RULE OF LAW, ANWAR DAN SOKONGAN NAJIB

1. Tulisan ini hanyalah sekadar pandangan saya berdasarkan apa yang saya pernah alami dan apa yang saya lihat dan yang saya baca.Ia tidak konklusif dan tidak sama sekali mengikat sesiapa.
2. Semasa PH yang mendapat mandat rakyat yang sah menjadi Kerajaan yang sah, saya sendiri masih ingat betapa banyak dan betapa kerap kami ditanya oleh rakyat bilakah misalnya mereka boleh lihat mantan PM di zaman BN dan beberapa orang yang lain akan dihukum penjara?.
Boleh dikatakan soalan panas tersebut ibarat sentiasa mengungguli dan menjuarai carta.
2A. Ya, ia soalan yang amat sukar untuk dijawab. Dan jika sudah dijawab pula, ia amat sukar untuk berjaya puaskan hati orang yang bertanya. Secara mudahnya, jawaban kami adalah isu yang dibangkitkan itu ada kaitan dengan prinsip “rule of law” ( kedaulatan undang-undang).
Bagi rakyat pula, prinsip rule of law itu terlalu abstract untuk difahami.
3. Mungkin setengah dari rakyat sendiri tidak begitu sedar bahawa hanya di zaman PH, mereka boleh, buat pertama kali, melihat mantan PM dan beberapa mantan menteri atau orang besar yang berjaya didakwa di mahkamah. Itu sendiri sepatutnya sudah dikira satu kejayaan besar PH !
Akan tetapi,malangnya, itu masih tidak mencukupi bagi rakyat.
4. Proses membicarakan sesorang yang buat salah atau melakukan jenayah di mahkamah ada kaitan dengan konsep “rule of law”. Dan prosesnya agak perlahan serta panjang dan tak sedikit yang rasa kurang selesa dan kurang sabar. Tetapi, suka tak suka itulah prosesnya. Ya, ia proses yang amat tidak popular. Tetapi proses itulah yang dinamakan ” a due process” yang bertunjang kepada prinsip keadilan. Keadilan wajib dilaksanakan hatta kepada insan yang kita tidak suka atau insan yang kita paling benci. Itu juga ajaran agama Islam-lihat Al-Quran 5:8.
5. Ya, jika nak mudah atau nak popular, Kerajaan PH boleh sahaja misalnya tangkap YB Pekan di waktu dinihari dengan polis yang beropeng macam samurai lakukan serbuan dengan bersenjata M-16, gari tangan YB Pekan, selubung muka dia dan dia terus ditahan macam seseorang yang ditahan di bawah ISA atau SOSMA.
Lepas itu beliau tidak perlu dibawa ke mahkamah untuk dibicara, dinafikan dia hak untik dapat peguam atau hak untuk dijamin . Sebaliknya terus sumbat dia dalam lokap atau penjara menunggu dia “reput” di penjara.
6. Jika itu yang PH lakukan, apa guna rakyat bersusah payah beratur panjang pada 9/5/2018 untuk mengundi PH jadi Kerajaan dan sekaligus tumbangkan BN.
Mungkin apa yang saya sebut di atas itu, Umno/ BN lagi pandai dan cekap lakukan dan tidak sedikit mantan menteri PH sendiri pun pernah jadi mangsa kezaliman dalam negara yang diperintah oleh rejim BN yang mungkin hanya ada law tapi tiada rule of law yang sebenarnya.
7. BilaYB Pekan mula dibicarakan, rakyat mula gembira sedikit. Bila satu-persatu bukti dikemukakan oleh pihak pendakwa di mahkamah, rakyat semakin teruja. Bila beliau didapati bersalah, ada rakyat yang menangis kerana terlalu bersyukur dan yang lebih ramai yang melonjak kerana terlalu gembira.
Masa tu rakyat sangat berharap YB Pekan akan dihantar ke penjara hari beliau dijatuhi hukum itu juga untuk lihat “proses pereputan” beliau di penjara!
8. Rupanya, YB Pekan tidak ke penjara pada hari tersebut walau dihukum penjara.Dia masih bebas sebab undang-undang membenarkan perlaksanaan hukuman penjara dia digantung ( stay of execution) kerana dia merayu. Ada dua lagi mahkamah dia boleh merayu-mahkamah rayuan dan mahkamah Persekutuan. Itulah “due process” nya atau nama lainnya “rule of law”.
9. Rakyat kecewa sekali lagi dan marah lagi. Rakyat lebih kecewa bila lihat YB Pekan masih boleh bebas pergi berkempen dalam PRK dengan diiringi atau ditemani rider polis dan bodyguard lagi. Dia masih boleh pergi ke parlimen dan hatta diberi masa 90 minit untuk berbahas bajet lagi.
Ada yang tanya saya ” kenapa dia boleh buat itu semua YB?.Saya tak mampu nak jawab.Tapi itulah “due process”nya.
10. Bagi kebanyakan rakyat hatta golongan cerdik pandai ,YB Pekan telah pun dikira bersalah bagi semua kesalahan khususnya yang berkaitan dengan skandal 1MDB. Semua kesalahan itu pula ibarat tidak boleh dimaafkan.
Saya tak salahkan rakyat sebab rakyat dah terlalu puas menderita kerana 1MDB.Bagi rakyat hukuman secara politik – kerajaan dia ditumbangkan- sepatutnya sama dengan hukuman secara undang -undang.
11. Dalam senario sebegitu, maka apabila diberitakan bahawa YB Pekan misalnya menyokong untuk DSAI jadi bakal PM, ramai yang marah dan rasa kecewa. DSAI juga turut diherdik dan dimarahi. Dengan secara mudah, DSAI juga dihukum kononnya menyokong YB Pekan. Dan dituduh serta dispekulasikan juga kononnya DSAI mungkin juga akan sokong-sekiranya beliau jadi PM- untuk YB Pekan dilepaskan dan dibebaskan.Ya, sedikit sebanyak apa yang mereka lihat macam mana Musa Aman dibebaskan, telah mempengaruhi ” judgment” mereka ke atas DSAI berhubung YB Pekan dan mereka yang sewaktu dengannya.
12. Untuk berlaku adil kepada DSAI, bagi saya, beliau tidak sewajarnya dihukum sebegitu hanya kerana YB Pekan telah bersuara sebegitu. Mungkin sahaja YB Pekan sendiri ada sebab tersendiri untuk dedahkan sokongannya ke atsa DSAI.
Seingat saya, saya tidak pernah mendengar lagi DSAI berkata yang YB Pekan dan mereka yang sewaktu dengannya akan dibebaskan jika beliau jadi PM. To be fair, sejak bila pula DSAI boleh kawal apa yang YB Pekan nak cakap?
13. Musa Aman dibebaskan.Ya, tapi itu berlaku di zaman Kerajaan Tebuk Atap yang tiada mandat rakyat.Ia tidak ada kena mengena dengan DSAI.
Jujurnya,saya musykil kenapa nak samakan jika ditakdirkan DSAI jadi PM, YB Pekan dan yang sewaktu dengannya pun akan diperlaku macam Musa Aman ?
Bagi saya, ia suatu prasangka semata mata yang amat tidak adil kepada DSAI. Dan saya tak rasa DSAI, setakat yang saya kenal, yang amat menjunjung prinsip rule of law dan pernah beberapa kali jadi mangsa kezaliman di zaman hampir ketiadaan rule of law akan bersikap macam Kerajaan Tebuk Atap.
14.Bagi saya, secara peribadi, tidak ada salahnya DSAI diberi peluang untuk mengemudi bahtera negara.Pengalaman luasnya walau mungkin tidak seluas YB Tun M -yang saya juga rasa amat banyak jasanya-itu fakta- mungkin berguna pada rakyat Malaysia.
Satu ciri tambahan yang ada pada DSAI yang mungkin tidak ada pada pada PM sekarang atau para mantan PM yang lalu adalah ini : Bagi saya, DSAI mungkin lebih mudah menjiwai penderitaan dan kesusahan kerana sejarah politik beliau terlalu banyak diwarnai dengan pelbagai warna penderitaan dan kesukaran! Dan itu bagus untuk rakyat!
والله اعلم
Mohd Hanipa Maidin, Ahli Parlimen Sepang
15/11/2020.

0

0

votes
Article Rating
Kongsikan artikel ini


DEMI MARUAH, BERPISAH DENGAN BERSATU PILIHAN TERBAIK BUAT UMNO

Matematik mudahnya begini – UMNO ada 3.4 juta ahli, Pas ada lebih 1 juta ahli dan Bersatu hanya ada sekitar 200 ribu ahli.
Kalau ditanya kepada sesiapa, waima budak kecil sekali pun tentang siapa yang harus jadi ketua di antara tiga parti itu, jawapannya tidaklah sukar untuk diketahui.
Dengan itu, saranan Pengerusi Lembaga Penasihat UMNO, Tengku Razaleigh Hamzah agar parti itu mengkaji semula hubungan kerjasamanya dengan UMNO dan Pas bukanlah sesuatu yang pelik dan luar biasa.
Hubungan kerjasama sekarang, menurut Tengku Razaleigh tidak memberi sebarang manfaat kepada UMNO.
“Apa untung kita (UMNO) dengan parti Bersatu? Apa untung kita berpakat dengan PAS?
“Matlamat mereka seakan sama, akhirnya kita bergaduh pula.
“Konflik yang bakal berlaku tak baik untuk rakyat dan negara. Baiklah kita fikir masak-masak.
“Saya rasa elok kita kaji semula,” katanya seperti dipetik dalam wawancara sebuah portal berita.
Pemimpin veteran UMNO yang dikenali sebagai Ku Li turut berkata, dari segi pengagihan kerusi, parti itu perlu bertegas untuk mempertahankan kerusi yang dimenanginya pada PRU14 lalu tanpa bertolak ansur dengan Bersatu.
“Mana kerusi kita dulu kita kekal, tidak ada nak runding-runding lagi. Apa nak runding, kerusi kita,” katanya.
Ku Li juga berkata UMNO perlu merampas semula kerusi Parlimen Pagoh (Muhyiddin Yassin) dan Langkawi (Dr Mahathir Mohamad).
“Itu bukan sesiapa punya. Kerusi itu bukan baru wujud… baru menjelma, tapi kesilapan kempen dulu kita kalah.
“Sebelum ini kita tak pernah kalah, baik di Langkawi atau Pagoh,” tambahnya lagi.
Pada masa sama, Ahli Parlimen Gua Musang itu menyifatkan pemimpin UMNO yang lebih memihak kepada Presiden Bersatu sebagai pengkhianat yang tidak boleh dimaafkan kesalahannya.
“Ramai yang memihak kepada Muhyiddin adalah mereka yang terdiri daripada pengkhianat… orang yang lari daripada kita, yang ada kes, yang kita rasa tak boleh dimaaf. Mereka berada bersama Muhyiddin.
“Kita rasa tak sepatutnya kita berada dalam perkongsian ini, walaupun untuk berkuasa di negara,” tegas Ku Li.
Senang cerita, demi mengembalikan maruah UMNO sebagai parti terbesar, ahli teramai dan memiliki jumlah Ahli Parlimen terbanyak di Dewan Rakyat, parti itu tidak ada pilihan lain selain kembali kepada kekuatan sendiri untuk menghadapi PRU15 akan datang.
UMNO perlu mengumpul kembali kekuatannya bersama rakan komponen sedia ada dalam BN dan berusaha sedaya mungkin untuk kembali berkuasa tanpa bergantung kepada pihak luar.
Berdasarkan banyak kelebihan yang ada, cuma perlu penambahbaikan dalam beberapa aspek, UMNO sebenarnya mampu untuk tampil lebih gagah selepas tragedi kekalahan pada 2018 lalu.
Yang penting usaha, kerja keras dan iltizam yang tinggi untuk kembali berkuasa mesti sentiasa membara.
Bergantung atau bekerjasama dengan Pas dan Bersatu bukanlah pilihan yang baik, selain kerana terpaksa berkongsi kerusi, yang lebih buruk lagi ialah kerana Bersatu yang kecil dan serpihan itu hanya mahu “membunuh” UMNO saja matlamat utamanya.
Tanpa “membunuh” UMNO atau selagi UMNO ada,!Bersatu tidak mungkin mampu memanjangkan hayat politiknya
UMNO bukan saja mesti memimpin, tidak dipimpin, malah UMNO juga tidak sepatutnya memberi sebarang ruang kepada Bersatu untuk menguasai atau melebihinya.
Tetapi, semuanya hanya mungkin menjadi kenyataan jika kata-kata Ku Li ini dijadikan azimat perjuangan oleh semua peringkat kepimpinan dalam UMNO itu sendiri.
Jangan sesekali dibiarkan pengkhianat dalam parti dipergunakan oleh Bersatu untuk “mematikan” UMNO.
Kalau tidak, UMNO hanya akan tinggal sejarah dan nama saja selepas ini.
(Shahbudindotcom 17/11/2020)

0

0

votes
Article Rating
Kongsikan artikel ini


PM PILIHAN MAHATHIR SEMUANYA SALAH, YANG TAK DIPILIHNYA ITULAH CALON YANG TEPAT

Dalam beberapa ucapannya sebelum ini, Tun Mahathir Mohamad sering menyebut beliau adalah seorang yang tidak pandai memilih penggantinya.
Entah kenapa, pilihan pengganti saya selalu saja salah, demikian lebih kurang kata-kata Tun Mahathir.
Beliau menyebut perkara tersebut sebagai merujuk kepada Tun Abdullah Abdullah Badawi yang dipilihnya untuk mengambil alih tempatnya sebagai Perdana Menteri pada 2003 dan kemudian Najib Razak yang diusahakannya untuk menggantikan Tun Abdullah Badawi pada 2009.
Kedua-dua pemimpin tersebut telah dijatuhkan oleh Tun Mahathir sendiri kerana beliau tidak puas hati dengan prestasi mereka, selain kerana tidak lagi memperdulikan kata-katanya setelah mereka berada di puncak kuasa.
Setelah Najib dijatuhkan pada 2018, Tun Mahathir sendiri menjadi Perdana Menteri buat kali kedua bersama PH dan dengan sokongan tidak berbelah bagi oleh Anwar Ibrahim yang ketika itu berada di dalam penjara.
Setelah Tun Mahathir meletak jawatan dan PH tumbang pada Februari 2020 lalu, jawatan Perdana Menteri seterusnya diisi oleh Muhyiddin Yassin sehinggalah sekarang.
Walaupun Tun Mahathir ternampak kecewa dengan gerakan politik Muhyiddin dan melabelnya sebagai pengkhianat, tetapi beliau juga pernah bersetuju memberi laluan untuk Presiden Bersatu itu mengambil alih jawatan Perdana Menteri daripadanya.
“Ada kemungkinan beliau dicalonkan (jadi PM). Jika semua pilih Muhyiddin, saya OK,” katanya kepada media pada 27 Februari lalu.
Dalam erti kata lain, sebagaimana Tun Abdullah Badawi yang dipilihnya sendiri untuk menggantikan tempatnya dan Najib yang dinaikkannya selepas itu, berjayanya Muhyiddin sebagai Perdana Menteri juga adalah melalui pilihan secara tidak langsung oleh Tun Mahathir.
Hari ini, sebagaimana terbukti tindakan Tun Mahathir memilih Tun Abdullah Badawi dan menaikkan Najib adalah pilihan yang salah sehingga beliau terpaksa menjatuhkan kedua-duanya, Muhyiddin juga adalah pilihan salah beliau yang berikutnya.
Malah, Muhyiddin jauh lebih teruk berbanding Tun Abdullah dan Najib di mana hanya dalam tempoh lapan bulan saja kepimpinannya sudah sarat dengan pelbagai masalah, rungutan dan rasa tidak puas hati rakyat.
Sebagaimana dilakukannya terhadap Tun Abdullah Badawi dan Najib, Tun Mahathir juga sedang berusaha menjatuhkan Muhyidddin melalui usul undi tidak percaya di Parlimen.
Walaupun sehingga ini belum ternampak ada tanda-tanda kejayaan ke arah mengemukakan usul tersebut, namun dunia tahu bahawa Muhyiddin tiada sokongan majoriti berikutan cadangannya mahu mengisytiharkan darurat serta menggantung Parlimen.
Hakikat yang nyata di sini, sebagaimana Tun Abdullah Badawi dan Najib merupakan pemimpin yang bermasalah kepada negara kerana merupakan pilihan yang salah oleh Tun Mahathir, Muhyiddin juga termasuk dalam kategori yang sama lantaran turut direstui oleh oleh Tun Mahathir.
Dalam usaha untuk mengembalikan mandat rakyat dan memberi kestabilan kepada politik negara, Anwar Ibrahim selaku Pengerusi PH dan Ketua Pembangkang dilihat satu-satunya pilihan yang terbaik mengemudi negara ketika ini.
Bagi tujuan tersebut, Anwar malah disokong oleh pelbagai pihak, termasuk daripada dalam kerajaan PN sendiri.
Tetapi, tidak seperti Tun Abdullah Badawi, Najib dan Muhyiddin, Tun Mahathir sentiasa saja berusaha menghalang kemaraan Anwar.
Baik ketika dalam UMNO, sewaktu bersama PH dan sehingga dalam keadaan tidak berparti sekarang ini, sisa nafas dan denyut nadi Tun Mahathir adalah semata-mata untuk menghalang Anwar daripada menjadi Perdana Menteri.
Maknanya apa?
Tidak lain, tentangan itu memberi maksud Anwar adalah pilihan yang tepat dan terbaik untuk negara.
Kalau yang dipilih dan direstui Tun Mahathir terbukti semuanya merupakan pilihan yang salah dan mendatangkan masalah, maka tentulah yang bukan pilihan dan tidak direstuinya itu sebenarnya pilihan yang tepat dan terbaik.
Lantaran itu, khususnya buat kelompok tertentu dalam PH, belajarlah melupa dan mengabaikan Tun Mahathir serta tidak lagi memperdulikan kata-katanya yang terus menolak Anwar sebagai Perdana Menteri seterusnya.
Lebih buruk, dalam usaha terakhirnya menolak Anwar dengan mempromosi kerajaan perpaduan kononnya, Tun Mahathir jelas mahu menaikkan dirinya sekali lagi sebagai Perdana Menteri.
Dan memilih diri sendiri ini adalah pilihan yang jauh lebih salah dan merosakkan berbanding tindakannya memilih Tun Abdullah Badawi, menaikkan Najib dah merestui Muhyiddin sebelum ini.
(Shahbudindotcom 17/11/2020)

0

0

votes
Article Rating
Kongsikan artikel ini


KENAPA PNB YANG JAGA PELABURAN BUMIPUTERA JUAL ASET KEPADA BUKAN BUMIPUTERA?

Ingatkan bila PN yang kononnya kerajaan Melayu/Islam memerintah negara ini, keadaannya dalam menjaga aset negara tentulah jauh lebih baik berbanding BN atau PH sebelum ini.
Kalau dulu ketika PH memerintah, bila ada saja berita mengenai penjualan aset negara, riuh rendah mereka yang ketika itu menjadi pembangkang bersuara dan mengadu domba.
Tetapi, apa sudah jadi sekarang?
Kenapa PN pun menjual aset negara juga?
Lebih buruk, yang menjual itu pula adalah PNB, sebuah badan pelaburan yang menjaga kepentingan Melayu dan Bumiputera dan telah menjualnya kepada bukan Melayu?
Kenapa dijual kepada bukan Melayu?
Tiadakah Melayu yang mahu membelinya?
Atau pernahkah ia ditawarkan kepada Melayu terlebih dahulu sebelum dijual kepada bukan Melayu?
Akhirnya, di mana suara-suara Melayu/Islam yang selalu bising selama ini?
Kenapa sekarang mendiamkan diri?
Sudah kenyang dan tembolok masing-masing sudah penuh dengan jawatan dan gaji lumayan setiap bulan?
(Shahbudindotcom 18/11/2020)

0

0

votes
Article Rating
Kongsikan artikel ini


MEMAHAMI DARI PERSPEKTIF UNDANG2 JIKA BELANJAWAN DITOLAK

S. 1: Apa akan jadi jika Belanjawan sulung Kerajaan Perikatan Nasional ditolak di Parlimen pada hari Khamis 26 November 2020?
J. : Dari segi konvensyen itu bermakna ahli-ahli Dewan Rakyat tidak mempunyai keyakinan terhadap Perdana Menteri Tan Sri Muhyiddin Yassin dan Kerajaan PN pimpinannya.
S. 2:Apa yang terjadi pada Belanjawan tahun 2021 itu apabila ditolak?
J. :Belanjawan itu lupus di Dewan Rakyat. Tidak boleh dibawa ke Dewan Negara. Tidak boleh dipersembahakan kepada Yang Di-Pertuan Agong untuk mendapat perkenan diraja.
S. 3:Bagaimana pula nasib Perdana Menteri Muhyiddin Yassin dan Kabinet pimpinannya?
J. : Perdana Menteri Muhyiddin Yassin mengikut konvensyen perlembagaan perlu meletak jawatan. Kabinet pimpinannya juga turut meletak jawatan apabila Perdana Menteri meletak jawatan.Perdana Menteri perlu menyerahkan surat perletakan jawatannya kepada Yang di-Pertuan Agong.
S. 4: Bolehkah PM Muhyiddin Yassin menasihati Yang di-Pertuan Agong supaya mengisytiharkan Darurat seluruh Malaysia setelah Belanjawan 2021 kalah di Dewan Rakyat?
J. : Muhyiddin Yassin tidak boleh berbuat demikian.Apabila Belanjawan 2021 Kerajaan PN ditolak di Dewan Rakyat itu bermakna Ahli Parlimen Pagoh itu sudah kehilangan sokongan majoriti Ahli-ahli Parlimen di Dewan Rakyat. Beliau sudah tidak ada locus standi sebagai seorang Perdana Menteri untuk menasihati Yang Di-Pertuan Agong supaya mengisytiharkan Darurat di bawah Perkara 150 Perlembagaan Persekutuan.
S. 5: Adakah alasan lain jika ada, selain isu locus standi untuk yang Di-Pertuan Agong menolak permohonan Muhyiddin Yassin supaya disytiharkan Darurat?
J. : Kalah dalam pengundian Belanjawan tahunan negara tidak boleh jadi alasan untuk perisytiharan darurat. Ada tiga sebab utama di dalam Perkara 150 Perlembagaan Persekutuan untuk Darurat diisytiharkan oleh Yang Di-Pertuan Agong. Pertama ada ancaman keselamatan negara; kedua ada ancama terhadap kehidupan ekonomi; dan ketiga ada ancaman terhadap ketenteraman awam.Ketiga-tiga alasan itu tidak wujud sekarang atau pada 26 November nanti. Keselamatan Malaysia sekarang tidak terancam.Tidak ada tentera negara asing sedang atau akan menyerang Malaysia. Ekonomi Malaysia akan terus berjalan walaupun Belanjawan 2021 tersebut kalah di Dewan Rakyat. Kilang dan industri berjalan. Bank- bank beroperasi seperti biasa. Pelabuhan-pelabuhan seluruh negara tidak ditutup.Rakyat bekerja walaupun setengahnya dari rumah kerana PKPB atau PKPD. Pejabat-pejabat kerajaan masih menjalankan tugas seperti lazimnya, mungkin mengikut SOP dan norma baharu.Begitu juga ketenteraman awam tidak terancam. Polis dan Tentera siap sedia.Rakyat tidak ada yang berdemonstrasi atau merusuh sekarang.Semuanya akur ikut SOP dan berdisiplin. Jadi tidak ada asas untuk isytihar darurat.
S. 6: Jika Belanjawan 2021 tidak diluluskan di Dewan Rakyat bolehkah Muhyiddin Yassin menghadap Yang Di-Pertuan Agong supaya dibubarkan Parlimen dan Pilihanraya Umum diadakan?
J. : Perdana Menteri yang kalah di Dewan Rakyat kerana Belanjawan Kerajaannya ditolak oleh ahli-ahli Parlimen sudah hilang kedudukan atau locus standi untuk bertindak sebagai seorang Perdana Menteri yang sah untuk menasihati Yang Di-Pertuan Agong supaya membubarkan Parlimen dan mengadakan Pilihanraya Umum.
S. 7: Kalau semua langkah Perdana Menteri yang kalah Belanjawannya di Dewan Rakyat tersekat kerana halangan undang-undang Perlembagaan dan konvensyen Perlembagaan, jadi apa yang Tan Sri Muhyiddin Yassin wajar lakukan sekiranya senario yang digambarkan itu benar-benar berlaku?
J. : Yang Berhormat Ahli Parlimen Pagoh itu tiada pilihan lain. Beliau perlu meletakkan jawatan sebagai Perdana Menteri.
S. 8: Apa jadi jika Perdana Menteri meletakkan jawatan?
J. : Semua Menteri kabinet juga secara otomatik gugur dari jawatan dan Kerajaan PN ikut sama tumbang.
S.9: Jika senario ini benar-benar berlaku pada Khamis 26 November ini. Apa jalan penyelesaiannya?
J. : Yang Di-Pertuan Agong akan melantik seorang Perdana Menteri Baharu. Sebuah Kabinet dengan Jemaah Menteri akan terbentuk dan sebuah Kerajaan baharu akan ditubuhkan.
S.10: Apakah tugas utama kerajaan baharu itu?
J. : Perdana Menteri yang baharu perlu segera menghadap Yang Di-Pertuan Agong untuk menasihati Baginda supaya sidang khas Parlimen dipanggil seawal bulan Disember 2020 ini untuk meluluskan Belanjawan Negara di bawah Perkara 102 Perlembagaan Persekutuan. Perkara 102 (a) Perlembagaan Persekutuan itu membenarkan melalui undang-undang perbelanjaan bagi sebahagian tahun 2021 sebelum lulus Rang Undang-Undang Perbekalan tahun 2021 tersebut.
S. 11: Mengapa perkara ini perlu?
J. : Supaya Kerajaan baharu ada peruntukan wang untuk membayar gaji atau emolumen kakitangan awam, ada wang untuk membayar frontliners dan ada wang untuk operasi kerajaan.
S.12: Adakah situasi perbelanjaan bagi sebahagian tahun ini pernah berlaku?
J. : Ada. Pernah berlaku. Pilihanraya Umum Malaysia tahun 1999 telah diadakan sebaik sahaja Belanjawan dibentangkan di Dewan Rakyat pada bulan November. Sebelum Belanjawan itu diluluskan, Parlimen telah dibubarkan dan Pilihanraya Umum tahun 1999 diadakan.Kerajaan baharu yang dibentuk selepas itu telah menggunakan peruntukkan Perkara 102 Perlembagaan Persekutuan untuk menguruskan operasi kerajaan dan membayar gaji kakitangan awam.
s.13 : Apakah yang rakyat Malaysia perlu faham tentang situasi kemungkinan Belanjawan Kerajaan PN ditolak oleh ahli-ahli parlimen di Dewan Rakyat pada 26hb November ini?
J. : Rakyat perlu tenang. Jangan ada kegentaran. Tidak perlu panik dan takut. Negara Malaysia kita ini berjalan secara hukum. Kita mengamalkan prinsip kedaulatan undang-undang dan keluhuran Perlembagaan yang terpahat sebagai prinsip-prinsip Rukun Negara. Perlembagaan Negara kita akan menjadi kompas perundangan dalam situasi negara menghadapi kemelut politik seperti sekarang ini.
Sekian.
Hassan Abdul Karim
Ahli Parlimen Pasir Gudang
Selasa 17 November 2020.

0

0

votes
Article Rating
Kongsikan artikel ini


“SAYA RELA DIGELAR PENGKHIANAT, ASAL TAK KHIANAT PADA HARAPAN RAKYAT”

Di bawah ini adalah jawapan Najib Razak terhadap kenyataan Ahli Parlmen Arau, Shahidan Kassim yang menyifatkannya akan jadi pengkhianat jika menolak untuk meluluskan Belanjawan 2021.
Shahidan kemudian menjelaskan, kenyataannya tidak ditujukan kepada Najib, tetapi beliau terlepas cakap kerana diganggu semasa menyampaikan ucapannnya.
——————————————————–
Walaupun Arau dah jelaskan dia tak maksudkan saya, saya berpendapat bahawa ianya lebih elok untuk saya digelarkan “pengkhianat” jika ini bermakna saya tak khianat pada kehendak dan harapan Rakyat untuk pengeluaran dari akaun 1 KWSP dan lanjutan moratorium pinjaman secara automatik sehingga akhir Jun 2021.
Sedangkan PH dah lama tuduh kerajaan PN penuh dengan pengkhianat dan inj bernakna saya tidak akan berseorangan.
Kedua-dua kehendak dan keperluan yang kita nyatakan sebagai syarat untuk sokong Bajet 2021 adalah soal hidup atau mati bagi ramai yang sangat terdesak pada krisis Covid ini.
Yang tak perlukan, mereka tak berkesan. Tapi yang amat perlukan, ianya mungkin adalah soal hidup atau mati bagi sekeluarga.
Kenapa dan bagaimana kedua-dua syarat boleh dilaksanakan tanpa memberi kesan kepada kerajaan sudah diberitahu saya dalam parlimen minggu lepas.
Sebab itu, ianya lebih elok jika kerajaan penuhi sahaja kedua-dua syarat ini demi kebaikan semua pihak dan ekonomi negara.
Najib Razak, Pengerusi BNBBC/19 Nov. 2020.
—————————————————–
Daripada jawapan Najib ini, apa yang nyata ialah beliau tidak berganjak daripada sokongan bersyarat atau tuntutan yang dibuatnya sebelum ini iaitu kerajaan mestilah membenarkan pengeluaran wang KWSP sebanyak RM10 ribu dan memberikan lanjutan moratorium pinjaman bank selama enam bulan lagi jika mahu sokongan daripada BN.
Jika tidak dipenuhi, Najib dengan jelas menyatakan beliau lebih rela dianggap pengkhianat, asalkan tidak khianat kepada keperluan dan harapan rakyat yang amat memerlukan wang ketika ini.
Maka, apa pilihan Muhyiddin Yassin?
Sediakah beliau bertolak ansur atau rela Belanjawan 2021 ditolak yang bermakna hilang sekali jawatan Perdana Menteri?
Bola kini di kaki Muhyiddin dan Najib sedang menunggu ke mana ia akan disepak
. (Shahbudindotcom 19/11/2020)

5

1

vote
Article Rating
Kongsikan artikel ini


TERCAPAI JUGA HASRAT MUHYIDDIN MAHU DARURAT, TAPI MAMPUKAH IA MEMBUAT BELANJAWAN TIDAK DITOLAK?

Hasrat terpendam hati Muhyiddin Yassin untuk mengisytiharkan darurat terlaksana juga akhirnya setelah cadangan kerajaan berkaitan perkara tersebut telah diperkenankan oleh Yang Dipertuan Agong semalam.
Begitu pun, tidak seperti cadangan asal yang tolak oleh Agong sebelum ini, darurat yang dibenarkan ini hanya untuk menangguhkan PRK Batu Sapi saja.
Berbeza dengan rancangan asalnya, darurat yang ditolak itu adalah untuk menggantung Parlimen, menangguhkan pembentangan Belanjawan 2021 dan memastikan beliau kekal berkuasa tanpa kemungkinan dijatuhkan melalui pengundian belanjawan ditolak di Parlimen.
Dalam hal tersebut, majoriti rakyat menjunjung kasih atas kebijaksaan dan keprihatinan Agong lantaran menolak cadangan Muhyiddin itu.
Dengan penolakan itu, demokrasi terus subur, Parlimen berjalan seperti biasa dan Belanjawan 2021 bukan saja terpaksa dibentangkan, malah harus juga melalui proses pengundian.
Kalau menang undian belanjawan, bolehlah Muhyiddin terus kekal, tetapi jika tewas, terpaksalah berundur secara terhormat.
Meski demikian, dengan darurat di Batu Sapi dibenarkan, Muhyiddin malam tadi terlihat seolah-olah puas hati dapat muncul lagi di kaca TV melalui perutusan khas memperincikan perkara tersebut, walaupun rata-rata rakyat sudah makin benci dan tidak mahu lagi menonton wajahnya.
Realitinya, tidak sukar memahami bahawa darurat di Batu Sapi lebih kerana keghairahan Muhyiddin untuk mengekalkan kuasa politiknya semata-mata.
Ini berikutan, kerusi tersebut dimenangi Warisan pada PRU14 lalu dan dalam keadaan Covid19 yang belum pulih sekarang ini, hampir semua parti, kecuali Bersatu, telah menyatakan persetujuan untuk tidak meletakkan calon dan memberi kemenangan percuma kepada Warisan pada PRK Batu Sapi yang telah ditetapkan 5 Disember depan.
PH, BN, PBS, SAPP dan STAR adalah antara parti yang telah menyatakan komitmen untuk tidak bertanding dalam PRK tersebut.
Hanya Bersatu yang sehingga ini menangguh-nangguh pengumuman sama ada mahu meletakkan calon atau tidak.
Tetapi, dengan darurat dicadangkan untuk perkenan Agong semalam, nyatalah bahawa Bersatu memang mahu meletakkan calonnya di Batu Sapi.
Nampaknya Muhyiddin telah menunjukkan kerakusannya dengan sanggup menggunakan darurat untuk kepentingan politik kuasa dan kepartiannya.
Kenapa Bersatu tidak boleh bertolak ansur dan berkorban dengan sama-sama seperti parti lain tidak meletakkan calon serta membiarkan saja Warisan menang tanpa bertanding?
Bukankah jika tiada mana-mana parti yang bertanding, kalau ada pun mungkin hanya calon Bebas yang terpencil akan meletakkan calon, PRK Batu Sapi tetap boleh diteruskan dengan cuma risiko kecil kepada penyebaran Covid19 akan berlaku?
Apakah kerana majoriti hanya satu undi yang dimiliki PN di Parlimen sekarang membuatkan Muhyiddin begitu ghairah mahu merampas Batu Sapi dalam PRK yang bakal diadakan selepas Covid19 mereda nanti?
Jika begitu, di mana sebenarnya hati budi dan keprihatinan Muhyiddin sebagai ketua kerajaan yang dalam kata-katanya selalu mengatakan beliau adalah seorang pemimpin yang mengutamakan rakyat dan tidak suka berpolitik di musim Covid19?
Hipokritnya – dalam bermulut manis konon tidak suka berpolitik, diselit pula dengan doa yang diulang-ulang, rupa-rupanya setiap nafas Muhyiddin adalah nafas politik belaka.
Sama seperti darurat asal yang ditolak Agong di mana kepercayaan rakyat ia adalah bermotif politik, darurat di Batu Sapi ini juga tidak terlepas daripada niat dan kepentingannya untuk politik.
Namun, sementara menunggu PRK Batu Sapi diadakan kemudian, tiba-ada Ahli Parlimen Gerik, Hasbullah Osman pula meninggal dunia yang menjadikan undian lagi berkurang dan BNBBC yang diterajui Najib Razak tetap dengan tuntutan kebenaran pengeluaran wang KWSP dan moratorium wajib enam bulan lagi sebagai syarat untuk menyokong Belanjawan 2021, darurat di Batu Sapi ini sepertinya tidak memberi banyak makna pun kepada Muhyiddin.
Belanjawan 2021 lebih mungkin ditolak dan Muhyiddin bakal dijatuhkan sebelum sempat PRK Batu Sapi diadakan.
(Shahbudindotcom 19/11/2020)

0

0

votes
Article Rating
Kongsikan artikel ini


SHAHRIR MUSYKIL – BAGAIMANA SHAHIDAN, AHLI PARLIMEN BN BOLEH JADI PENGERUSI PNBBC?

Aggresif betul Pengerusi PNBBC mempertahankan Bajet 2021.
Tidak pernah dikecam begini bila ada yang tidak setuju dengan Bajet parti pemerintah.
Betul-betul terdesak sangat Datuk Shahidan Kassim sehingga tak sokong Bajet 2021 dah boleh jadi pengkhianat.
Dan dia pula MP BN. BN bukan dalam PN pun. Jadi macam mana dia boleh jadi pengerusi ‘backbenchers’ Perikatan Nasional.
PPBM pula semua berjawatan kerajaan ke?
Semua tahu ahli-ahli parlimen PPBM semuanya biasa mengkhianati kawan-kawan dan perjuangan asal mereka.
TS Muhyiddin ‘mengkhianati’ Tun Mahathir.
Azmin ‘khianati’ PKR, Anwar Ibrahim dan Tun Mahathir.
Hamzah, Dr Latif, Mustapha Mohamed dan lain-lain ‘khianati’ UMNO dan Tun Mahathir.
Jadi PPBM sebagai pendokong utama PN penuh sarat dengan ‘pengkhianat’.
Sekarang Shahidan pula guna istilah ‘pengkhianat’ terhadap mereka yang tidak sokong Bajet 2021.
Betul-betul terdesak mempertahankan Bajet 2021!
SHAHRIR SAMAD/Ketua UMNO Bahagian Johor Bahru.

0

0

votes
Article Rating
Kongsikan artikel ini


USUL PERCAYA ZAHID HAMIDI JELAS BERMAKSUD MUHYIDDIN SUDAH PERLU DIGANTI

Ucapan perbahasan Belanjawan 2021 di Parlimen oleh Ahli Parlimen Bagan Datuk, Zahid Hamidi yang turut menyentuh tentang perlunya PN sendiri membawa usul percaya terhadap Perdana Menteri bagi mengelakkan kedudukan Muhyiddin Yassin terus dipertikaikan, jika diperhalusi adalah ibarat hentakan ke kepala terhadap jawatan Perdana Menteri itu sendiri.
Ini kerana usul percaya adalah sama maksudnya dengan usul undi tak percaya jika sokongan yang diperolehi kurang daripada 112 iaitu bermakna Perdana Menteri telah tidak mendapat kepercayaan atau sokongan daripada Ahli-Ahli Parlimen.
Apabila gagal mendapat kepercayaan majoriti bermakna Muhyiddin harus meletakkan jawatannya.
Menurut Zahid Hamidi yang merupakan Presiden UMNO, sama ada terdapat usul percaya atau sebaliknya, ia hendaklah diuji di dewan yang mulia ini.
“Jika ia tidak dapat dilakukan kerana kekangan peraturan mesyuarat, sesuatu mesti dipersesuaikan dengan urusan kerajaan perlu diutamakan.
“Biarlah kerajaan yang menjadikannya sebagai urusan kerajaan diutamakan menjadi usul undi percaya dibawa ke dewan yang mulia ini,” katanya.
Gesaan Zahid Hamidi itu mendapat sokongan sebilangan Ahli Parlimen blok kerajaan dan juga pembangkang yang merasakan ia memang sesuatu yang wajar dilakukan.
Dalam hal ini, sementara sama ada PN punya keberanian atau tidak menyahut gesaan Zahid Hamidi itu, persoalan yang lebih penting ialah ia juga menunjukkan ketidakyakinan BN terhadap keabsahan Muhyiddin sebagai Perdana Menteri.
Sesungguhnya, selagi keabsahan itu tidak dirungkai, selagi itulah kedudukan Muhyiddin jadi tidak menentu dan dipertikaikan di setiap sudut.
Dalam kehidupan, soal keabsahan adalah sesuatu yang amat penting, bahkan dalam nikah kahwin atau halalnya makan minum sekali pun, ia tidak pernah dikompromi dan perkara paling utama.
Maka, sudah tentu dalam soal jawatan Perdana Menteri, keabsahan itu jauh lebih penting lagi untuk ditentukan kesahihannya.
Dengan kedudukan sebagai Perdana Menteri, selagi keabsahan itu tidak dirungkai, ia turut meletakkan Muhyiddin sebagai seorang Perdana Menteri yang lemah dan sentiasa dipertikai.
Apatah lagi, sebagaimana yang ditunjukkan oleh Muhyiddin sendiri, beliau sentiasa cuba lari-lari daripada berdepan sebarang bentuk pengundian berkenaan kedudukannya di Parlimen.
Soalnya, sampai bila beliau mahu melarikan diri daripada berdepan realiti?
Walaupun gesaan Zahid Hamidi berkenaan usul percaya adalah sesuatu yang wajar dan relevan demi menzahirkan kepimpinan negara yang boleh diterima majoriti serta mengelakkan pertikaian yang berterusan, tapi belum tentu ia diterima dengan baik oleh PN, lebih-lebih lagi oleh Muhyiddin sendiri.
Maksudnya, jika gesaan Zahid Hamidi ini tidak dipedulikan oleh PN, kita akan terus mempunyai Perdana Menteri yang lemah, diragui dan tidak membawa kestabilan kepada negara sepanjang masa.
Apakah kita sanggup melihat negara ini tidak stabil, tiada ketentuan dan berkecamuk sepanjang masa?
Untuk itu, kalau gesaan Zahid Hamidi terus tidak dipedulikan oleh PN sebagai kerajaan, Ahli-Ahli Parlimen BN sebagai blok terbesar dalam kerajaan seharusnya terus berusaha mencari jalan bagi melahirkan seorang pemimpin yang benar-benar stabil yang dapat memimpin negara ini dengan lebih baik lagi.
Yang pasti, gesaan Zahid Hamidi berkaitan usul percaya ini adalah isyarat Perdana Menteri yang lemah dan terus dipertikaikan tidak diperlukan lagi untuk terus memimpin negara ini.
Ia sudah wajib diganti dan tempoh lapan bulan tanpa kestabilan adalah pembaziran masa yang sia-sia yang hanya menambah azab serta derita rakyat menanggungnya.
Jika bukan bermaksud perlunya diganti, untuk apa Zahid Hamidi menyarankan usul undi percaya, sedangkan risiko Muhyiddin tidak mendapat kepercayaan adalah juga tinggi?
Fahamkah Muhyiddin maksud sebenar Zahid Hamidi dan BN di sebalik gesaannya ini?
(Shahbudindotcom 20/11/2020)

0

0

votes
Article Rating
Kongsikan artikel ini


MAHATHIR TERBUKTI SEMAKIN “SAKIT”

Walaupun Pengarah Komunikasi Amanah, Khalid Samad minggu lalu menegaskan, serangan Tun Mahathir Mohamad terhadap Anwar Ibrahim adalah sesuatu yang tidak perlu dan tidak membantu kepada apa jua usaha menjernihkan politik negara kerana musuh sebenar semua pihak ketika ini adalah Muhyiddin Yassin, tetapi bekas Perdana Menteri itu tetap dengan kedegilan tahap gabannya.
Ternampak Tun Mahathir kini seperti seorang tua degil lagi keras kepala yang tidak lagi mahu memperdulikan nasihat daripada sesiapa.
Lebih-lebih lagi dengan membaca tulisan terbaru Tun Mahathir yang masih cuba menyalahkan Anwar, sambil meletakkan dirinya betul belaka dalam semua perkara dalam kemelut politik berkaitan dirinya, jelas beliau kini sedang mengalami “sakit” yang tiada ubatnya lagi di dunia ini.
“Sakit” itu ialah dendam dan dengki kepada Anwar dan ketakutan Presiden PKR itu sampai jua akhirnya ke kerusi Perdana Menteri.
Sebagaimana beliau memecat Anwar pada 1998 sehingga kemudian sanggup menapak ke mahkamah untuk berbaik dan menghantar Tun Daim Zainuddin ke Penjara Sungai Buloh, semuanya adalah rencana untuk menghalang bekas musuhnya daripada menjadi Perdana Menteri.
Sakitnya itu pula tidak mustahil tambah menjadi-jadi, mungkin telah mula menggangu tidur Tun Siti Hasmah Ali, lantaran melihat Anwar semakin hampir ke puncak kuasa berdasarkan perkembangan politik semasa kebelakangan ini.
Kiranya Belanjawan 2021 ditolak dan cadangan mengadakan PRU pula tidak diterima berikutan ancaman Covid19 masih melanda, tentulah pertukaran kerajaan merupakan satu-satunya pilihan yang wajar yang akan dipertimbangkan oleh Yang Dipertuan Agong.
Tidak mungkin juga usul darurat dapat dikemukakan semula oleh Muhyiddin kerana ia sudah pun ditolak Agong sebelum ini.
Lebih sakit lagi derita Tun Mahathir kerana usaha menolak Belanjawan 2021 yang boleh membawa kepada pertukaran kerajaan itu berlaku berikutan adanya persamaan perjuangan antara Anwar dengan Najib Razak, kini Pengerusi BNBBC.
Kedua-dua Anwar dan Najib dilihat senada tidak akan menyokong Belanjawan 2021 jika isu pengeluaran KWSP tidak diberi kebenaran dan moratorium pinjaman bank tidak dilanjutkan.
Dalam seluruh pembuluh darah Tun Mahathir sekarang, selain Anwar adalah musuhnya sampai mati, Najib juga sudah termasuk dalam kategori yang sama.
Sebab itu, dalam perbahasan Belanjawan, yang diserang Tun Mahathir adalah Najib, bukannya Muhyiddin yang selalu disebutnya sebelum ini telah mengkhianatinya.
Di ketika orang lain, semakin menginjak tua menjadi semakin pemaaf dan mengurangkan musuh, Tun Mahathir sebaliknya kian menambah koleksi musuhnya.
Maka, terus menyalahkan Anwar dan menghujahkan dirinya betul belaka adalah cara Tun Mahathir untuk menagih simpati bagi dirinya, sambil mengharapkan Presiden PKR sentiasa terhalang menjadi Perdana Menteri.
Tujuan menghalang Anwar itu pula tentulah dengan maksud mahu mempromosi dirinya sekali lagi, buat kali ketiga, untuk jadi Perdana Menteri.
Barangkali, boleh “gila” dibuatnya Tun Mahathir kali ini kiranya tertakdir panjang usianya dapat melihat Anwar menjadi Perdana Menteri, sambil diberi ucapan tahniah oleh Najib dan juga Zahid Hamidi kemudiannya.
Sementara Tun Mahathir semakin dimanah usia semakin sakit derita hatinya, Anwar pula tergambar bertambah tenang, ceria dan gembira dengan aktiviti harian seperti bersenam, membersihkan kawasan rumah, bermain dengan cucu, sambil tidak mengabaikan sama sekali tanggungjawabnya sebagai wakil rakyat dan pemimpin politik yang aktif sepanjang masa.
Kuncinya ialah Anwar tidak pernah berdendam, sentiasa berlapang dada, redha dengan ketentuan Tuhan serta tiada dengki, iri hati, jauh sekali ada melakukan khianat sesama rakan sendiri.
Sebab itu, yang meroyan dan bertambah sakit hari demi hari hanyalah Tun Mahathir, manakala Anwar – lihat saja wajahnya – sentiasa saja ceria dan gembira.
Dan akhirnya, pastilah Tun Mahathir akan bertambah-tambah sakit lagi apabila segala serangan dan kata-katanya terhadap Anwar tidak disambut walau sepatah pun oleh Ketua Pembangkang itu.
Kata-katanya tak ubah seperti “angin perut” yang busuk dan memualkan.
Kesiannya…sedih tak terhingga kalau kita ada bapa atau atuk seperti itu.
(Shahbudindotcom 21/11/2020)

0

0

votes
Article Rating
Kongsikan artikel ini


SATIRA POLITIK SEMASA – SIAPA VICE CAPTAIN?

Oleh: C. Nicholl (Bahagian III)
Lelaki berbadan gempal menarik kerusi berhadapan Najib untuk Muhyudin duduk. Najib, disebelah kirinya Zahid dan disebelah kanannya Maslan, turut bangun sebagai tanda hormat kepada pm yang datang duduk di meja mereka bertiga.
Lelaki berbadan gempal menarik kerusi di kanan Muhyudin dan terus duduk, lagaknya seperti kerusi itu yang sedari tadi adalah milik dia.
Di belakang Najib kelihatan Hadi datang berdiri dan Maslan yang ketika itu masih juga berdiri dan belum kembali duduk, memberi ruang kepada Hadi.
‘Silakan Haji..ambil tempat saya sebelah bossku.’ Kata Maslan jelas.
Di belakang Hadi, Tuan Man menyempil dan terus duduk dikerusi disebelah kanan Hadi, kerusi paling hujung di meja untuk lapan orang itu.
Maslan terus berpindah tempat duduk ke sebelah kiri Muhyudin yang masih lagi kosong berhadapan Hadi.
Redzuan, Takiyudin, Annuar dan Ismail memenuhi meja bersebelahan yang memuat lapan orang juga. Kelihatan pemain dari Sarawak, Abang Openg, Junaidi dan Fadilah juga bersama di meja mereka berempat. Satu lagi kerusi masih kosong.
Kelihatan semakin ramai pemain-pemain pasukan mereka datang dan memenuhi setiap meja dan kerusi-kerusi yang masih kosong. Begitu ramai dan meriah sekali.
Sebentar kemudian para pelayan kedai membawa dan menghidangkan berdulang-dulang satay ke semua meja. Ada ayam, daging, bebiri, kambing dan juga rusa. Ini di ikuti dengan air sirap bandung di dalam jag yang besar-besar.
Seperti biasa, Muhyudin yang tidak gemar dengan sirap manis, berbisik kepada lelaki gempal disebelahnya.
‘Saya ndak milo suam, kurang manis.’ Katanya perlahan.
Semasa menikmati satay, mereka semua tidak banyak bercakap. Mungkin begitu kelaparan selepas menghadapi tayar bas pancit dan menunggu tanpa sebarang minuman, kehausan.
Selepas lebih kurang 15 minit berlalu dan sedang ramai dari pemain-pemain itu yang kelihatan hampir menyapu bersih hidangan di depan mereka, termasuk ketupat, timun dan bawang, tiba-tiba kelihatan Assmin, bersorangan di pintu masuk.
Dia yang selama ini tidak ikut bersama mereka didalam bas, tetiba muncul dengan tidak disedari ramai pemain.  Dia terus berjalan manghala ke arah meja Muhyudin.
Assmin adalah diantara beberapa pemain yang tidak ikut serta dalam bas kerana alasan yang diberi ialah mereka ini mabuk bas. Tiga pemain bergelar Tengku-tengku,  juga adalah antara mereka yang tidak pernah menaiki bas.
Assmin, yang tersenyum simpul sambil mengangkat tangan kanannya ketika melewati pemain-pemain lain semasa berjalan ke arah meja Muhyudin. Ternyata dia tidak popular dikalangan ramai pemain kerana tiada seorang pun yang membalas lambaiannya.
Dari satu meja kedengaran seseorang menyebutnya sebagai Assman dan diikuti dengan hilai ketawa yang agak kuat dari pemain-pemain yang semeja dengan suara sumbang itu.
Setiba dia di meja Muhyudin, dia berdiri di belakang Maslan dan sebelum dia sempat berkata, Hadi menegurnya terlebih dahulu.
‘Hai Assmin..naik kereta ke sini tak mabuk ke.. atau mabuk lain pula.?’. Ketujuh-tujuh pemain itu lantas mengalih pandangan mereka ke arah Assmin yang berdiri tegap dengan rambutnya terbelah dua. Kelihatan seperti sebotol gel rambut digunakan sebelum ke sini tadi.
‘Tak..’ jawabnya pendek.
‘You naik kereta apa?’ Tanya Zahid.
‘Oh..kereta dia sama macam yang di beli pemain-pemain Kelantan baru ni.’ Celah Maslan dengan cepat sebelum sempat Assmin menjawab.
Sambil menepuk bahu Maslan yang jelas memperlinya, dia bersuara dengan tegas.
‘Lan, you duduk di kerusi vice captain ni. Sila bangun, pindah cepat.. vice captain nak duduk ni.’
‘Sapa kata, tu kerusi vice captain..? ‘ Najib bertanya dengan nada yang agak tinggi dan keras.
Mendengar perlindungan dari Najib, Maslan tak bergerak.
‘Team kita dah ada vice captain ke captain..?’ Tanya Zahid kepada Muhyudin, separuh sarkastik.
‘Ya, sapa yang lantik vice captaing ni..?’ Tanya Hadi dengan loghat Terengganu.
‘Eh, haji ni. Semua pasukan ada captain dan vice captain la..semangat berpasukan.. tu la haji ni tak tahu..baru join team kita..tak tahu semua ni…’ kata Assmin yang jelas telinganya seperti kepanasan.
‘Ya la..tu semua kami faham..’ kata Najib. ‘Waktu saya captain dulu pun saya ada vice captain..ni sebelah saya ni..’ sambil melihat ke arah Zahid. ‘.. tapi saya sendiri yang lantik..
Soalnya sekarang Captain tak pernah lantik you jadi vice captain..tak kan you lantik diri you sendiri..?’
Jawapan Najib disambut dengan hilai ketawa yang kuat dari semua di meja itu termasuk Hadi dan Tuan Man yang paling kuat ketawa.
Ini menarik perhatian dari meja berdekatan terutama sekali dari meja Redzuan dan Annuar.
Setelah ketawa mereka reda, Zahid mencelah.
‘Betul kata bossku tadi tu. Vice captain ni mesti lah diberi kepada pemain yang handal dan pandai bermain.. I tak nampak you pandai..berapa score you berbanding dengan pemain lain.?’
Tuan Man yang dari tadi asyik ketawa terus menyambung dengan agak lantang. ‘Cuba tanya orang dari meja sebelah..’
‘Tanya apa.. ?’ Imbas Redzuan berpura-pura, yang rupanya dari tadi asyik mengintip perbualan di meja sebelah bersama Annuar.
‘Nuar, mung pernoh maing ngang Assming ni?’ Tanya Hadi. ‘…berapa score dia ..?’
Annuar dan Redzuan yang sekarang juga bangun berdiri dan menghampiri meja Muhyudin, masing-masing berdiri di belakang Tuan Man dan Hadi.
‘Eh..tak pernah main, Haji..Tak pernah..jangan buat fitnah, haji.. orang lain tu..’ jawab Annuar disambut dengan ketawa yang semakin kuat dari kedua-dua meja.
‘Maksud saya maing bola Lisut lah..’ terang Hadi, sedang yang lain masih ketawa terbahak-bahak, sepertinya satay akan terkeluar semula.
Setelah suasana reda, Redzuan mencelah.
‘Mana dia boleh main..pegang bat pun tak betul.. kalah team kita nanti, kalau kasi dia main, captain.’ Tegas Redzuan sambil memandang captain ataupun pm Muhyudin. Muhyudin cuma membisu tapi ternyata turut terhibur dengan perbualan dan tawa.
‘Betul sangat tu, wan..aku pernah tengok dia main..macam pondan.. ha ha ha.’ Kata Najib sambil ketawa dan disambut dengan lebih kuatnya tawa dari semua pemain di kedua-dua meja.
‘Itu engkaulah..masa kau main golf. Terkepit-kepit masa pukul bola..macam pondan tua..’  kata Assmin membalas tapi jawapannya tenggelam ditengah-tengah tawa yang memanjang terutamanya dari Hadi, Tuan Man dan Maslan yang menepuk-nepuk meja. Juga ketawa dari pm mereka sendiri yang tidak banyak menolong untuk meredakan keadaan.
Soalnya, siapa bakal vice-captain pasukan mereka masih belum terjawab.
Bersambung ke Bahagian IV…

0

0

votes
Article Rating
Kongsikan artikel ini


SUDAH SAMPAI MASANYA ANNUAR MUSA PERLU DIGANTI SEBAGAI SETIAUSAHA AGUNG BN….

Melihat kemelut terbaru UMNO, khususnya kenyataan Annuar Musa bahawa Pas tidak akan bekerjasama dengan parti itu jika tanpa ada Bersatu dibawa bersama, jelas memperlihatkan parti terbesar Melayu itu sedang cuba dipesongkan hala tujunya oleh pimpinan dalamannya sendiri.
Yang lebih malang, pemesongan itu dilakukan oleh Annuar yang memegang jawatan kanan sebagai Setiausaha Agung BN merangkap Setiausaha Agung bersama Muafakat Nasional atau MN.
Bukankah sepatutnya sebagai Setiausaha Agung BN, Annuar sepatutnya mempertahankan dasar serta hala tuju BN, bukannya membawa gabungan itu ke arah tunduk kepada Perikatan Nasional atau PN yang sejak awal UMNO dan BN tidak mahu menyertainya?
Dalam temubual semalam, Annuar berkata, UMNO kini tidak lagi ada pilihan untuk bertanding dalam PRU akan datang hanya untuk bersama PAS saja sebagai sekutu seperti rancangan awalnya dahulu.
Ini memandangkan, katanya, PAS bertegas bahawa UMNO mesti turut menjadi rakan sekutu kepada Bersatu.
“Dalam kajian kita, UMNO dan PAS ada kekuatan sendiri dan memang boleh menang dalam PRU akan datang.
“Tapi tanya PAS, adakah PAS boleh menerima idea hanya UMNO dan PAS dan tinggalkan Bersatu?
“Pilihan itu tidak wujud lagi,” katanya sambil menegaskan pendirian tersebut telah dinyatakan oleh Pas dalam mesyuarat MN pada Rabu lalu.
Begitupun, kenyataan Annuar yang memetik pendirian Pas kononnya telah dinyatakan parti itu dalam mesyuarat MN Rabu lalu telah disanggah oleh Ketua Ketua Pemuda UMNO, Dr. Asyraf Wajdi Dusuki.
Beliau menyifatkan dakwaan Setiausaha Agung BN itu bahawa PAS bertegas supaya UMNO mesti turut menjadi rakan sekutu dengan Bersatu sebagai “tidak tepat.”
“Ini kerana keputusan Jawatankuasa Induk Perundingan MN Rabu lepas bersetuju untuk mendaftarkan MN yang melibatkan UMNO dan PAS sebagai dua parti teras mewakili bumiputera, Melayu, Islam.
“Maka, tidak timbul langsung soal PAS beri kata dua tidak mahu kerjasama dengan UMNO jika tanpa Bersatu,” jelas Dr. Asyraf dalam hantaran di media sosialnya
Daripada apa yang dinyatakan Dr. Asyraf ini, jelas memperlihatkan Annuar sebenarnya lebih mahu menyelamatkan Bersatu dan Muhyiddin berbanding menjaga kepentingan BN yang didalamnya UMNO adalah merupakan tonggak utamanya.
Annuar juga seolah-olah menjadi jurucakap Pas untuk menekan UMNO dan memberi kelebihan kepada Bersatu, walhal Pas tidak pernah pun meluahkannya secara nyata bahawa ia mahu Bersatu dibawa bersama dalam kerjasama mereka.
Begitukah peranan seorang Setiausaha Agung BN?
Gambaran Annuar bahawa UMNO adalah parti yang kalah ketika ini sebagai asas untuk merasionalkan perlunya ia bertolak ansur juga langsung tidak tepat.
Yang jelas, bukan saja UMNO parti yang kalah, bahkan Bersatu dan Pas juga adalah kelompok yang kalah.
Lebih buruk, Bersatu bukan setakat kalah banyak kerusi dalam PRU14 lalu, bahkan hanya menang 13 kerusi Parlimen saja.
Berbeza dengan UMNO dan BN, walaupun ia kalah, tetapi jumlah kerusi yang dimilikinya jauh lebih besar daripada Bersatu.
Selebihnya, berjayanya Muhyiddin menjadi Perdana Menteri melalui PN adalah melalui jalan pengkhianatan, tidak saja kepada PH, tetapi juga kepada Bersatu dan Tun Mahathir Mohamad.
Untuk itu, demi masa depan UMNO, adalah berbahaya sebenarnya jika mereka tidak segera memisahkan diri daripada Bersatu yang didalamnya sekarang terdapat berbagai jenis pengkhianatan.
Pendirian awal UMNO dan BN sebelum ini tidak mahu menyertai PN dan hanya bersama dalam kerajaan sehingga ketibaan tarikh PRU15 saja adalah sesuatu yang tepat demi keunggulan dan kelangsungannya sebagai parti terbesar orang-orang Melayu.
Sebaliknya, bersama dengan Bersatu bukan saja akan menjadikan UMNO tenggelam dan ditelan parti kecil bernafsu besar itu, malah akan menjadikan UMNO terus dibuli dan mungkin dijadikan sejarah tidak lama lagi.
Apa yang harus dilakukan sekarang?
Sebelum terlambat dan sebelum kudis bernanah yang membuatkan luka tidak boleh disembuhkan lagi, BN khususnya Ahmad Zahid Hamidi selaku pengerusi gabungan itu harus cepat-cepat melantik Setiausaha Agung baru bagi menggantikan Annuar.
Harus dilantik seorang Setiausaha Agung baru yang benar-benar mempertahankan UMNO dan BN, bukan seseorang yang berkiblat kepada Bersatu yang mahu menelan UMNO.
(Shahbudindotcom 21/11/2020)

0

0

votes
Article Rating
Kongsikan artikel ini


BELANJAWAN 2021 WAJIB DITOLAK, MUHYIDDIN TERANG-TERANG CAKAP TAK SERUPA BIKIN

Jika kita mengingati semula ucapan-ucapan dalam perutusan khas Muhyiddin Yassin sepanjang pandemik Covid19 melanda negara, semuanya nampak indah-indah belaka.
Rata-rata ucapannya mengandungi janji untuk berbuat yang terbaik, memahami susah derita rakyat, tidak ada sesiapa terpinggir, tidak berpolitik dan sentiasa mengutamakan keperluan mereka.
Pendek kata, segala-galanya janji syurga belaka.
Tetapi, apakah itu yang dilakukannya?
Walaupun di peringkat permulaan Covid19 melanda pada Mac lalu, ramai yang berasa selesa dengan pelaksanaan moratorium pinjaman bank selama enam bulan serta bantuan tunai yang diberikan kerajaan, malangnya kemudian ramai juga yang gagal hanya kerana alasan remeh seperti pernah berdaftar dengan Suruhanjaya Syarikat Malaysia atau SSM misalnya.
Apabila banyak rungutan dan ramai yang mengeluh berkenaan isu tersebut, Muhyiddin akhirnya gagal menangani isu tersebut dengan sewajarnya, malah seolah-olah lepas tangan begitu saja.
Desakan pelbagai pihak berkenaan isu pernah berdaftar dengan SSM langsung tidak dipedulikan, walau dijelaskan perkara itu tidak bermakna seseorang itu ada perniagaan.
Maknanya, mereka yang tidak berjaya memperolehi bantuan sara hidup, tetap gagal sehingga ke sudah di sebalik kehidupan jadi bertambah sudah, hilang kepercayaan dan tiada pendapatan.
Seterusnya, apabila Covid19 terus berpanjangan melanda dan kerajaan pimpinannya perlu membentangkan Belanjawan 2021, sepatutnya fokus perbelanjaan adalah semata-mata untuk menolong rakyat dan memulihkan ekonomi negara.
Malangnya, walaupun banyak desakan agar pengeluaran wang daripada Akaun 1 KWSP sehingga RM10 ribu dibenarkan dan moratorium pinjaman bank dilanjutkan enam bulan lagi, Muhyiddin nyata hanya buat tak tahu saja mengenainya.
Beliau bukan saja tidak memasukkan perkara tersebut dalam Belanjawan 2021, malah sebelumnya cuba mencari jalan pintas dengan memohon darurat daripada Yang Dipertuan Agong agar Parlimen dapat digantung dan perbelanjaan wang negara tidak dibahas atau dipersoalkan untuk dibelanjakan.
Hanya apabila darurat ditolak, maka terpaksalah Belanjawan 2021 dibentang, dibahas dan perlu diundi untuk kelulusan.
Dalam belanjawan yang dibentangkan Menteri Kewangan, Tengku Zafrul Tengku Abdul Aziz itu, jelas tidak menampakkan ia suatu belanjawan Covid19, selain kerana tidak dimasukkan kebenaran mengeluarkan wang KWSP dan lanjutan moratorium yang merupakan keperluan rakyat di waktu susah ini, bahkan dimasukkan pula dana RM85.5 juta untuk propaganda Jasa, RM8.5 juta untuk NGO politik di bawah Zuraida Kamaruddin, pertambahan lumayan untuk perbelanjaan Pejabat Perdana Menteri, pembinaan pejabat kementerian yang tidak perlu dan pelbagai lagi.
Jadi, kalau sudah begitu bentuk belanjawan yang dibentangkan, di mana janji-janji manis Muhyiddin sewaktu menyampaikan perutusan khas sebelum ini kononnya beliau mengutamakan rakyat dan memahami susah derita mereka?
Kalau PKPB boleh disambung beberapa kali, kenapa susah sangat untuk melanjutkan moratorium dan memberi kebenaran wang KWSP dikeluarkan secara one-off?
Dan cuba bayangkan apakah bentuk perbelanjaan wang rakyat oleh Muhyiddin andai kata darurat dibenarkan?
Sebab itu, tindakan Ketua Pembangkang, Anwar Ibrahim dan Pengerusi BNBBC, Najib Razak yang menyatakan mereka hanya akan menyokong Belanjawan 2021 jika kerajaan sedia melakukan pindaan berkaitan KWSP dan moratorium, adalah sesuatu yang sangat wajar.
Tanpa pindaan dua perkara tersebut, di samping perlu juga dibatalkan peruntukan untuk Jasa dan NGO politik, Belanjawan 2021 adalah belanjawan politik untuk kepentingan Muhyiddin mengekalkan kuasanya dengan memperalatkan derita rakyat akibat Covid19.
Sebagaimana PH dan BN berjanji tidak akan memberi sokongan jika tiada pindaan, mereka harus membuktikan ketegasan tersebut dalam pengundian peringkat dasar pada 26 November ini.
Tidak harus ada kompromi dan tolak ansur lagi dalam hal ini – sekecil mana sekali pun syarat yang telah dituntut, jika tidak dipenuhi, jangan sesekali undi diberi.
Yang nyata, dalam bentuknya yang ada sekarang, Belanjawan 2021 sudah dikecam dan ditolak oleh hampir 80 peratus rakyat yang waras.
Tindakan mana-mana pihak menyokong belanjawan yang tidak disenangi rakyat adalah suatu bentuk pengkhianatan yang nyata kepada rakyat sendiri.
Gunalah naluri dan bahasa hati untuk membela rakyat di waktu susah ini, lebih-lebih lagi buat UMNO dan BN, ketegasan pendirian mereka adalah bonus untuk memastikan Muhyiddin tidak sesuka hati lagi membuli.
(Shahbudindotcom 22/11/2020)

0

0

votes
Article Rating
Kongsikan artikel ini


INGATAN UNTUK ANNUAR MUSA – JANGAN JADI KETUA PENERANGAN PARTI LAIN!!

Saya mendengar temubual Annuar yang terbaru 2-3 kali. Ada perkara yang pelu diulas. Ini bukan soal pergeseran sesama sendiri. Jangan apologatik.
Annuar menjadikan UMNO terlalu defensif. UMNO macam “Bad Boy”. Kenapa perlu jadi juru cakap parti lain? Menurut Annuar tanpa PPBM PAS tidak akan bersama UMNO.
Tetapi saya mahu fokus kepada kenyataan ini. Kata Annuar, “Kita lupa kita datang dari parti yang telah jatuh dah kalah. Bab layanan, layanan macam mana yang kita mahu”.
Betul, UMNO kalah di PRU ke 14. Tetapi UMNO menang kerusi terbanyak. Cuma UMNO gagal mencari rakan yg cukup untuk membentuk Kerajaan.
PPBM menang 13 kerusi sahaja tetapi bersama DAP, PKR, WARISAN dan PAN berjaya menubuh Kerajaan PH. UMNO mengiktiraf Kerajaan PH. Tiada darurat.
Tetapi Kerajaan PH tumbang selepas 22 bulan. Lahir kerajaan PN. Kerajaan PN adalah kerajaan baru. Dokongan bersama. Tidak timbul siapa kalah, siapa menang walaupun kerusi UMNO masih terbanyak.
Maka sebagai dokongan baru ia mesti dikongsi dengan cara yg baru. Itu yang Presiden UMNO sebut di Dewan Rakyat, tidak timbul “siapa berbudi, siapa yang terhutang budi”.
Justeru dalam bab layanan, layanan yang dimahukan ialah “kejujuran politik”. Jangan menikam di belakang. Annuar Musa tahu.
Kalau mahu dibahas, siapa kalah siapa menang, senario selepas PRU ke 14 telah berubah. UMNO menang 7 PRK. UMNO kalahkan PPBM dua kali ketika PH masih berkuasa iaitu di Semenyih dan Tanjung Piai.
UMNO mengalahkan semua parti gabungan PH kecuali PAN. UMNO mengalahkan DAP di Cameron Highland, PKR di Rantau dan WARISAN di Kimanis.
Bahkan PPBM sekarang ini didokong oleh 15 MP lompat daripada UMNO. Maka atas asas apa TSAM mahu mengatakan PPBM 2.0 ini adalah parti menang. Zaman kebanggaan PH menang PRU ke 14 sudah berakhir.
Annuar dakwa di PRN Sabah dia adalah pemain dan “the “sole negotiator”. Kalau begitu apakah Annuar mengaku dia gagal sebagai perunding UMNO.
Mana tidaknnya, 8 kerusi yang PPBM menang itu adalah kerusi yang mereka menang atas tiket UMNO pada PRU ke 14. Kenapa semua kerusi itu terlepas kepada PPBM? Itu punca masalah.
Annuar turut dedah isu calon Ketua Menteri Sabah. Kenapa Annuar menyalahkan UMNO kerana lambat umum nama calon Ketua Menteri?
Cepat atau lambat bukan alasan. Tetapi kenapa Annuar membisu apabila Muhyiddin umum Hajiji sebagai CM. Siapa yang tidak ada kejujuran politik.
Sebenarnya jangan disembunyikan semua fakta dan fakta sebenar. Presiden lebih mengetahui.
Sebab itu jangan mendahului Presiden dalam isu dasar dan taktikal. Dan jangan jadi Ketua Penerangan kepada parti lain.
Dr. Puad Zarkashi, Ahli MT UMNO/Ketua UMNO Batu Pahat.
22 November 2020.

0

0

votes
Article Rating
Kongsikan artikel ini


MUHYIDDIN SEPATUTNYA SUDAH BOLEH KIBAR BENDERA PUTIH….

Semakin dekat menjelang hari pengundian di peringkat dasar Belanjawan 2021 diadakan pada 26 November ini, kebarangkalian ia ditolak nampaknya semakin tinggi.
Semalam, Ahli Parlimen Gua Musang, Tengku Razaleigh Hamzah mengumumkan pendirian tidak akan menyertai perbahasan Belanjawan 2021 selagi keabsahan Muhyiddin Yassin tidak dibenar untuk dibuktikan.
Cenderung agar usul undi tidak percaya terhadap Muhyiddin perlu diutamakan terlebih dahulu, pendirian Tengku Razaleigh itu membayangkan kemungkinan beliau tidak hadir atau bersikap berkecuali ketika pengundian pada 26 November nanti.
Kedudukan sokongan Muhyiddin di Parlimen ketika ini hanya mempunyai kelebihan satu undi saja.
Dengan pendirian Ku Li itu, Muhyiddin berkurang satu lagi undi daripada blok BN.
Setiausaha Agung UMNO merangkap Ahli Parlimen Pontian, Ahmad Maslan, entah kenapa tiba-tiba saja menitipkan pesan kepada pihak yang dekat dengan Muhyiddin agar mengingatkan Perdana Menteri tentang “angka” yang membentuk kerajaan Perikatan Nasional atau PN.
Kata beliau, Bersatu hanya memiliki 31 kerusi Parlimen, itu pun setelah sejumlah Ahli Parlimen daripada UMNO dan PKR menyertai parti tersebut.
“Dan angka itu masih tidak menandingi jumlah Ahli Parlimen yang dimiliki UMNO dan BN,” ujarnya.
Mungkinkah Ahmad Maslan juga sedang memberi isyarat tidak menyokong Belanjawan 2021?
Sebelum ini, sebagaimana diketahui umum, Najib Razak selaku Pengerusi BNBBC menyatakan sokongan BN terhadap Belanjawan 2021 adalah sokongan bersyarat.
Syarat yang dituntut Najib ialah Muhyiddin mesti membenarkan pencarum membuat pengeluaran one-off sebanyak RM10 ribu daripada Akaun 1 KWSP serta memberi lanjutan wajib moratorium pinjaman bank selama enam bulan lagi.
Setakat ini, walaupun ada kebenaran dalam pengeluaran KWSP, tetapi Najib jelas tidak berpuas hati kerana ia tidak sebagaimana yang diminta oleh BN.
Di bawah BNBBC yang dipengerusikan Najib, terdapat seramai 23 Ahli Parlimen penyokong kerajaan iaitu mereka yang tidak memegang sebarang jawatan dalam kabinet.
Jika Najib membuat keputusan tidak menyokong belanjawan, berapa ramai akan mengikut langkahnya?
Di ketika yang sama, suara-suara dalam UMNO sendiri yang mahu Belanjawan 2021 ditolak atau Ahli Parlimen mesti berpendirian mengikut suara hati mereka, semakin nyaring kedengaran dalam sehari dua ini.
Naib Presiden UMNO, Khaled Nordin dan Shahrir Samad misalnya, mereka menganggap menyokong belanjawan yang tidak memihak kepada keperluan rakyat, adalah suatu bentuk pengkhianatan kepada rakyat itu sendiri.
Ahli MT UMNO, Dr. Puad Zarkashi memberi amaran Muhyiddin mungkin bakal “dirotan” oleh 7.6 juta pencarum KWSP jika berkeras enggan membenarkan pengeluaran RM10 ribu yang diperlukan rakyat di waktu susah ini.
Daripada segala suara yang kedengaran dalam UMNO setakat ini, jelas bahawa nada yang mahukan Belanjawan 2021 ditolak adalah lebih tinggi daripada mereka yang mahu ia disokong.
Bahkan, sudah kedengaran suatu pandangan lain sekarang ini iaitu waima segala tuntutan sedia dipenuhi oleh Muhyiddin sekali pun, belanjawan kali ini tetap perlu ditolak oleh UMNO dan BN.
Hujah mereka ialah berkaitan pembulian dan kedudukan UMNO yang tidak dihargai dalam kerajaan di mana sokongan kepada belanjawan bermakna melanjutkan lagi masa untuk Muhyiddin menjadi Perdana Menteri, sekaligus membenarkan pembulian terus berleluasa lagi.
Dalam hal ini, apakah Muhyiddin masih mahu menunggu belanjawan ditolak baru mahu berundur daripada jawatannya sebagai Perdana Menteri atau beliau sepatutnya sudah harus mengibar bendera putih?
(Shahbudindotcom 23/11/2020)

0

0

votes
Article Rating
Kongsikan artikel ini


POLITIK UGUT MENJELANG PENGUNDIAN BAJET 2021

1. Langkah awal yang sumbang akan menatijahkan segalanya sumbang. Begitulah halnya Langkah Sheraton adalah lambang pembelotan mandat yang telah menelurkan bajet sumbang untuk kekalkan budaya politik pembelotan.
2. TSMY gagal membuat satu perkara mudah dalam demokrasi berparlimen iaitu membuktikan dia ada majoriti, kerana hanya dengan bukti itu sahaja, barulah beliau layak keluarkan bajet dari kantong negara. Usahkan kami nak meluluskan RM 322B, perakuan bukti asas beliau ada majoriti pun entah ke mana?
3. Oleh kerana tiada asas demokrasi ini, maka kerajaan PN mengisi kelompongan ini dengan pujuk rayu sentimen agama dan kaum, media propaganda (sebab itu mereka perlu RM86 juta untuk JASA), serta berlindung dengan simpati covid 19.
4. Politik ugut juga memenuhi kekosongan ruang mandat demokrasi. Hasrat isytihar darurat seluruh negara oleh kabinet PN adalah budaya ugut politik, kenyataan Menteri Kewangan bahawa bajet ditolak bermakna rakyat akan menderita adalah ugutan politik dan menjadikan frontliners sebagai alasan bajet perlu lulus adalah bentuk ancaman.
5. Seluruh rakyat menjadi mangsa ugutan demi meneruskan langkah sumbang mereka. Kami Ahli Parlimen yang bersumpah dengan semangat perlembagaan memberi jaminan akan mempertahankan prinsip demokrasi berparlimen tanpa rasa takut atau kerana habuan (without fear or favor). Benteng terakhir demokrasi adalah institusi parlimen yang berwibawa dan dihormati. Rakyat melantik MP selain berkhidmat untuk rakyat, mereka mesti berkhidmat juga mempertahankan prinsip demokrasi berparlimen.
6. Saya dengan ini menyeru kesemua rakan-rakan MP supaya kembali ke pokok pangkal prinsip demokrasi dengan;
A. Pulihkan segala pelanggaran mandat demokrasi dengan langkah awal membuktikan majoriti terlebih dahulu.
B. Kembalikan kepercayaan rakyat melalui fasa sembuhan rentas parti sebelum pembubaran wajib parlimen iaitu 3 tahun dari sekarang.
C. Perancang dan penggerak pembelotan mandat perlu diadili untuk memastikan ia tidak berulang di masa hadapan.
D. Memperkukuhkan ketahanan nasional melalui semakan menyeluruh undang-undang negara yang berkaitan.
Jika kita gagal memahami punca masalah maka kita akan cuba selesai masalah secara rantingnya dan kemungkinan kes akan berulang sangat tinggi. Fasa Sembuhan Negara dan Pulihkan Demokrasi sangat kritikal untuk mengatasi budaya ugut dan mainan sentimen dari terus mengisi ruang politik kita oleh PM yang tiada majoriti!
DS Dr Mujahid Yusof Rawa
Ahli Parlimen Parit Buntar
Naib Presiden AMANAH
23 Nov 2020

0

0

votes
Article Rating
Kongsikan artikel ini


DEMOKRASI DAN SURAT BERBISA KU LI

1. Berbisa ada dua makna, satu ‘bisa’ dengan makna sakit akibat dipatuk atau disengat dan meninggalkan kesan kepada mangsa. Satu lagi ‘bisa’ dengan makna kehebatan seseorang atau perbuatannya yang boleh memberi kesan terhadap sesuatu atau seseorang. Sinonim berbisa ialah ‘menyengat’
2. Ku Li atau YAM Tengku Razaleigh Hamzah adalah MP terkanan dalam Parlimen dari sudut senioriti dan pengalaman. Walaupum tak banyak bercakap tetapi sesekali MP Gua Musang memberi pandangan, ia akan mencuri tumpuan. Suratnya kali ini berbisa, atau dengan kata lain ‘menyengat!’
3. Terkini surat beliau kepada Speaker Dewan adalah sebagai menjawab dan menjelaskan sikap beliau kepada jawapan Speaker tentang Usul Undi Tidak Percaya tempoh hari. Ku Li pada bulan Spetember telah menulis surat mendesak diadakan usul undi tidak percaya ke atas TSMY.
4. Rumusan surat ialah mempertikaikan keputusan Speaker yang berhujah atas premis usul RUU kerajaan harus di dahulukan daripada usul persendirian. Kedua mempertahankan kebebasan parlimen apabila Speaker memberi alasan bahawa jika ingin teruskan perlu bertemu dengan Menteri Undang-Undang dan Parlimen untuk berunding. Dan ketiga, Ku Li mempertikaikan keabsahan bajet kerana undi tidak percaya bagi membuktikan PM ada majoriti adalah pra-syarat pembentangan bajet dalam krisis politik yang ada hari ini.
5. Bravo! Saya berasa lega kerana ide pulihkan demokrasi dan sembuhkan negara yang saya bawa dalam kemelut politik negara didokong oleh MP terkanan dari Gua Musang. Penyelesaian masalah berpaksikan demokrasi berparlimen dan perlembagaan bukan main sentimen dan emosi rakyat. Dalam Perkara 43 Perlembagaan Negara jelas menyebut syarat menjadi PM mestilah dibuktikan dengan majoriti di parlimen.
6. Sejajar dengan pandangan dalam surat Ku Li, saya telah menegaskan beberapa kali dalam kenyataan saya bahawa TSMY sukar mendapat sokongan bajet jika beliau gagal buat perkara mudah dan paling asas membuktikan bahawa beliau adalah PM yang ada majoriti. Bagaimana nak lulus atau tidak bajet kerajaan RM322b sedangkan TSMY sendiri gagal membuktikan dirinya layak bergelar PM kepada sebuah kerajaan. Jadi kami nak sokong apa sebenarnya?
7. Pulihkan demokrasi terlebih dahulu, jika tidak TSMY dan konconya akan berterusan memperolokkan demokrasi dengan menggantikan asas demokrasi berperlembagaan kepada sentimen kaum dan agama dan berselindung di sebalik krisis covid. Negara sudah pun luka rentas semua kaum akibat langkah sheraton. Di waktu inilah MP seramai 220 (tolak 2) harus kembali kepada sumpah mempertahankan perlembagaan negara dan bertanya pada dhamir dalam mereka (conscious) tentang perkara yang sepatutnya mereka lakukan.
8. Surat Ku Li tiba pada masanya yang tepat dan harus diteliti secara mendalam oleh semua MP rentas blok demi memelihara demokrasi dari dilanggar oleh PM dan kerajaannya yang tergantung tanpa bukti majoriti.
DS Dr Mujahid Yusof Rawa
Ahli Parlimen Parit Buntar
Naib Presiden AMANAH
24hb November 2020.

0

0

votes
Article Rating
Kongsikan artikel ini


TIADA APA2 UNTUNG, BERSAMA BERSATU HANYA MEMBUATKAN UMNO TUMBANG SEBELUM BERJUANG

Apa untungnya jika UMNO bekerjasama dengan Bersatu?
Dengan UMNO mempunyai keahlian seramai 3.4 juta, manakala Bersatu hanya sekitar 200 ribu dan di sesetengah bahagian pula, jari tangan lebih banyak daripada jumlah cawangan yang dimiliki Bersatu, yang untung sebenarnya hanyalah parti serpihan UMNO itu.
Selain terpaksa berkongsi dan memberi laluan banyak kerusi, jentera pilihanraya juga tentulah Bersatu akan banyak menumpang dengan UMNO.
Akhirnya, bila menang dan melalui kerjasama itu, kedudukan sebagai kerajaan berjaya dikekalkan, siapa yang mendapat paling banyak kuasa?
Pemimpin parti mana yang kekal sebagai Perdana Menteri, menteri kanan dan mengetuai kementerian-kementerian yang penting?
Dalam hal ini, tidak saja bekerjasama dengan Bersatu merupakan pilihan yang merugikan UMNO, malah jika Pas pun memilih untuk bekerjasama dengan Bersatu, ia juga merugikan mereka.
Dengan Pas mempunyai keahlian seramai 1 juta, pilihan yang terbaik untuk parti itu ialah bekerjasama dengan UMNO yang bukan saja ada 3.4 juta ahli, bahkan memiliki jentera pilihanraya yang tersusun di segenap akar umbi.
Yang demikian, pilihan itu lebih memungkinkan kemenangan dapat dicapai dalam pilihanraya.
Sebaliknya, bekerjasama dengan Bersatu yang hanya ada kira-kira 200 ribu ahli dan cawangan pun tak sebanyak mana, ia adalah sesuatu yang merugikan buat Pas, sama seperti ruginya UMNO bekerjasama dengan Bersatu.
Makna kata, baik buat UMNO atau Pas, bekerjasama dengan Bersatu bukanlah pilihan yang wajar buat kedua-dua parti itu, kecuali jika sanggup terus diperkuda dan dibuli oleh Bersatu.
Yang terbaik ialah hanya UMNO dan Pas mengekalkan kerjasama dalam MN dan meninggalkan Bersatu.
Walaupun ada pemimpin UMNO yang berpendapat, kerjasama tiga parti Melayu – UMNO, Pas dan Bersatu – adalah lebih baik dan memberi jaminan ke arah kemenangan dalam PRU15 akan datang, hakikat yang sukar dinafikan ialah ia juga akan menyumbang ke arah ketidaktentuan, malah mungkin perpecahan sesama sendiri.
Ini kerana berbahagi kerusi antara UMNO dan Pas pun belum tentu boleh diselesaikan dengan baik dan aman, apatah lagi jika Bersatu dilibatkan untuk berkongsi sama.
Lebih-lebih lagi kerana Bersatu sedang menduduki kerusi Perdana Menteri dan bekerjasama dengan parti itu tentu saja akan membuatkan UMNO terpaksa mengekalkan Muhyiddin, ini juga merupakan suatu kerugian buat UMNO sebagai parti terbesar dan memiliki jumlah Ahli Parlimen paling ramai.
Apabila Muhyiddin kekal lagi, bermakna yang meriah dengan kuasa adalah Azmin Ali dan Hamzah Zainuddin, bukannya pemimpin UMNO.
Tidak mustahil, demi memastikan kuasa kekal berlegar di keliling Bersatu, pembulian terhadap UMNO berterusan sepanjang masa.
Dalam erti kata lain, keinginan sesetengah pemimpin UMNO untuk terus bekerjasama dengan Bersatu bukanlah untuk kepentingan dan masa depan UMNO, tetapi lebih untuk memberi talian hayat kepada Bersatu.
Ia malah jauh sekali untuk memastikan UMNO dapat kembali kerusi Perdana Menteri.
Dengan Bersatu terus diberi nyawa, yang mati akhirnya ialah UMNO kerana Bersatu tidak mungkin mampu bernafas selesa selagi UMNO ada berdiri dengan tegak di negara ini.
Natijahnya, bukan saja untuk menghadapi PRU15 akan datang, malah untuk keseluruhan masa depannya, UMNO boleh dikira sudah tumbang sebelum berjuang..
(Shahbudindotcom 24/11/2020)

0

0

votes
Article Rating
Kongsikan artikel ini


COVID19 MENINGKAT KERANA KERAJAAN GAGAL

Malaysia telah mengatasi Singapura dengan mencatatkan lebih banyak kes terkumpul Covid-19, dua hari lebih awal daripada jangkaan saya.
Dengan trajektori semasa, kini dijangka akan mengatasi kedudukan China sebelum persidangan parlimen berakhir pada pertengahan bulan Disember.

Negara kita kini berada di tempat ke-83 di seluruh dunia dengan 58,847 kes terkumpul Covid-19, manakala Singapura berada di tempat ke-84 dengan 58,183 kes terkumpul.
China, yang merekodkan jumlah kes dan kematian akibat Covid-19 terkumpul tertinggi pada awal tahun ini, kini berada di tempat ke-68 dengan 86,464 kes dan 4,634 kematian.

Saya telah menjangkakan yang Malaysia bakal mengatasi kedudukan China menjelang akhir tahun ini. Bagaimanapun, saya mengubah jangkaan itu kepada seminggu lebih awal, kira-kira semasa musim Krismas.

Tetapi saya tidak menjangkakan peningkatan harian kes Covid-19 akan terus memuncak untuk melepasi angka 2,000.

Semalam, Malaysia mencatatkan satu lagi rekod suram apabila Kementerian Kesihatan (KKM) mengumumkan 2,188 kes baharu Covid-19, rekod tertinggi baharu untuk dua hari berturut-turut.
Rekod tertinggi sebelum ini adalah sebanyak 1,884 kes pada hari sebelumnya.

Perkara ini adalah hasil kegagalan kerajaan.

Kita mengabaikan nasihat Pertubuhan Kesihatan Sedunia (WHO) yang menggesa kerajaan di seluruh dunia melaksanakan tindak balas dan pendekatan “keseluruhan kerajaan” dan “keseluruhan masyarakat”.
April lalu, Pengarah WHO Asia Tenggara, Dr Poonam Khetrapal Singh berkata:

“Pendekatan lebih komprehensif diperlukan, yang komuniti menjadi fokus utama respons kita.

“Lebih penting lagi, komuniti perlu dilibatkan dan diperkasakan untuk melaksanakan respons dan tindakan yang sewajarnya.

“Semua orang perlu bertanggungjawab. Dalam keadaan semasa ini, semua orang perlu menyumbang untuk mengurangkan impak wabak ini terhadap kesihatan dan aspek sosioekonomi.”
Tetapi perkara ini tidak berlaku di Malaysia walaupun selepas sebelas bulan berhadapan dengan Covid-19.

Bukan sahaja kita mempunyai seorang menteri kesihatan yang halimunan, tetapi sehinggakan 7,000 orang doktor am merasakan mereka disisihkan daripada usaha membantu melawan wabak Covid-19 ini.

Adham boleh berkongsi beban perkhidmatan seperti imunisasi, perkhidmatan x-ray, penjagaan luka, pengurusan ubat jangka panjang, pemeriksaan kesihatan, ujian darah, kes-kes penyakit tidak berjangkit seperti diabetes, darah tinggi, kolestrol tinggi, obesiti, rawatan methadone kepada penagih dadah, dan perkhidmatan ujian ante-natal dan ultrasound untuk mengurangkan beban hospital dan klinik KKM.
Ujian Covid-19 adalah satu lagi perkara yang boleh dibantu oleh rakyat Malaysia.
Anggota Dewan Undangan Negeri (Adun)DAP Bukit Gasing Rajiv Rishyakaran menawarkan ujian

rapid testing kit-antigen

(RTK-AG) Covid-19 swasta kepada pihak awam dengan kos yang disubsidi.
Ia ditawarkan pada harga RM70 untuk satu ujian, jauh lebih rendah berbanding antara RM150 ke RM180 yang dikenakan di pusat kesihatan swasta.
Kerajaan boleh menyediakan ujian RTK-AG ini pada kos yang jauh lebih murah jika kerajaan melibatkan doktor-doktor am dalam proses ini.

Dalam penggulungannya di parlimen, Adham perlu menjelaskan persoalan-persoalan berikut bagi menunjukkan sejauh mana kerajaan memanfaatkan doktor am dalam usaha memerangi Covid-19:
Jumlah klinik am yang ditutup di seluruh negara kerana Covid-19;
Berapa ramai doktor am dan kakitangan mereka yang dijangkiti Covid-19 — berapa ramai dijangkiti secara langsung di klinik;
Berapa ramai doktor yang diperintahkan menjalani kuarantin kerana “terdedah” kepada Covid-19; dan
Apa tindakan KKM untuk mengurangkan jangkitan di kalangan pekerja kesihatan sektor swasta, jika ada.
Kejadian Jeffrey Kitingan memasuki Dewan Rakyat semalam, sebelum menamatkan tempoh kuarantin 14 hari adalah satu sebab mengapa wujud apa yang dikatakan oleh menteri komunikasi dan multimedia, sebagai “defisit kepercayaan”, apabila sesetengah orang melanggar prosedur operasi standard (SOP) dan arahan kerajaan.

(Kuarantin itu sebelum ini dikenakan kepada pengembara daripada Sabah sebagai sebahagian daripada SOP Covid-19. Ia kemudiannya disusuli dengan pengumuman KKM mengenai penamatan keperluan kuarantin 14 hari untuk semua orang yang tiba daripada Sabah.)
Di seluruh dunia, kita masih belum dapat mengawal wabak ini.

Satu lagi rekod suram baru sahaja dicatatkan, dengan kes terkumpul di seluruh dunia memecah angka 60 juta, manakala kematian meningkat melepasi paras 1.4 juta.

Negara kita memerlukan pelan jangka panjang untuk mengatasi masalah kesihatan awam, ekonomi, sosial, dan usaha pembinaan negara susulan Covid-19.

Apa yang mengejutkan, selepas sebelas bulan berhadapan dengan wabak yang mungkin berlarutan sehingga 2022, kita hanya mempunyai rancangan jangka pendek.
Kita tidak mempunyai rancangan jangka sederhana dan jangka panjang.
Bilakah kerajaan boleh membentangkan rancangan jangka pertengahan dan jangka panjang untuk menguruskan Covid-19 kepada parlimen?
LIM KIT SIANG, AHLI PARLIMEN ISKANDAR PUTERI, JOHOR.

0

0

votes
Article Rating
Kongsikan artikel ini


SURAT TERBUKA KEPADA 220 AHLI PARLIMEN

ASSALAMUALAIKUM DAN SALAM SEJAHTERA…
1. Negara telah memilih Demokrasi sebagai acuan dan panduan bernegara. Amalan pengasingan kuasa melalui 3 cabang pemerintahan (Parlimen, Kabinet dan Kehakiman) adalah doktrin demokrasi terpenting dalam urusan pemerintahan negara kita.
2. Konsep Bernegara kita merujuk kepada kuasa dalam perlembagaan melalui Institusi Raja Berperlembagaan, Demokrasi Berparlimen, Pilihanraya Bebas, Hak Kebebasan Individu dan Kehakiman yang bebas.
3. MP yang dilantik oleh rakyat berikrar dan bersumpah untuk mempertahankan asas-asas demokrasi ini sejurus masuk ke dewan yang mulia. Lafaz berbunyi:
Saya, ……………………………………………………………………………., setelah dipilih (atau dilantik) sebagai seorang ahli Dewan Rakyat (atau Dewan Negara) dengan sesungguhnya bersumpah (atau berikrar) bahawa saya akan dengan jujur menunaikan kewajipan-kewajipan saya sebagai yang demikian dengan segala upaya saya, bahawa saya akan menumpahkan taat setia yang sebenar kepada Malaysia, dan akan memelihara, melindungi dan mempertahankan Perlembagaannya.”
4. Oleh itu adalah menjadi tanggungjawab MP untuk melakukan sepenuhnya seperti yang dilafazkan ‘…menumpahkan taat setia yang sebenar kepada Malaysia, dan akan memelihara, melindungi dan mempertahankan Perlembagaannya”
5 Krisis politik negara memerlukan 220 MP membetulinya secara demokrasi sebagaimana yang dijangkakan ketika MP menawarkan diri sebagai calon dalam pilihanraya. MP perlu selesai isu bukti majoriti Perdana Menteri hari ini sebagai pra-syarat keabsahan tugasannya untuk mengeluarkan nilai RM322b dalam bajet 2021 sebagimana termaktub dalam perlembagaan. Hal ini telah ditegaskan secara tepat oleh MP Gua Musang dalam suratnya kepada Speaker Dewan Rakyat yang diedarkan di atas meja kita.
6. Hanya Parlimen mampu membetuli dan memulihkan keadaan dalam krisis mandat yang telah dibeloti oleh Langkah Sheraton. Luka negara terlalu mendalam diparahkan lagi dengan krisis hilang kepercayaan terhadap institusi pemerintahan oleh rakyat, termasuklah hilang hormat terhadap institusi parlimen kita.
7. Janji menumpahkan taat setia kita kepada Malaysia menuntut kita membuat keputusan kritikal secara bersama untuk proses penyembuhan negara bagi kita membuang ‘badi-badi pembelotan’. Kepercayaan kepada institusi pemerintahan dan politik negara perlu kita pulihkan dan sekaligus institusi parlimen dikembalikan kewibawaannya. Kita punya masa 3 tahun sebelum pembubaran wajib dan setiap 220 anggota di kalangan kita seharusnya bersetuju membentuk Suruhanjaya Di Raja untuk tujuan penyembuhan ini.
8. Demokrasi kita diuji melalui fasa pendemik global ini di mana kepercayaan terhadap kerajaan semakin penting menentukan keberkesanan kerajaan menangani krisis. Begitu juga keberkesanan penyampaian yang menjadi kayu pengukur kejayaan. Kerajaan Perikatan Nasional membuktikan dirinya lemah dalam mengemudi saat krisis ini dan mana-mana kerajaan sekalipun akan terdedah kepada berbagai kelemahan dalam masa pendemik ini.
9. Oleh kerana itu, 220 MP perlu tangani perkara pokok masalah iaitu dengan memelihara dan melindungi demokrasi berperlembagaan supaya mana-mana kerajaan sekalipun akan dipandu atas landasan penting ini dan tidak akan melanggar asas perlembagaan.
10. Jangan kita hilang fokus untuk tergesa-gesa luluskan bajet atau tidak luluskan sedangkan kita gagal memelihara dan melindungi perlembagaan negara. Bajet tidak guna diluluskan jika PM hari ini gagal membuktikan dia ada majoriti dan kita 220 MP gagal mempertahankan hak asas dalam perlembagaan negara!
DS Dr Mujahid Yusof Rawa
Naib Presiden AMANAH
Ahli Parlimen Parit Buntar
25 Nov 2020.

0

0

votes
Article Rating
Kongsikan artikel ini


DARURATKAH MALAYSIA PETANG INI?

Jika tiada sebarang halangan, pengundian peringkat dasar Belanjawan 2021 akan diadakan petang ini.
Ia dijadualkan selepas Menteri Kewangan, Tengku Zafrul Tengku Abdul Aziz menyampaikan penggulungan pada jam 2.00 petang.
Dua kemungkinan akan berlaku dalam pengundian petang ini – Belanjawan 2021 diluluskan atau ditolak.
Sama ada ditolak atau diluluskan, ia banyak bergantung kepada intipati penggulungan oleh Tengku Zafrul nanti.
Sebagaimana disebut dalam perbahasan sebelum ini, Ketua Pembangkang, Anwar Ibrahim menyatakan, blok pembangkang hanya akan memberi sokongan terhadap belanjawan jika beberapa syarat yang dituntut dipenuhi oleh kerajaan.
Syarat yang diminta ialah pengeluaran KWSP maksimum RM10 ribu, lanjutan moratorium pinjaman bank selama enam bulan lagi, pembatalan dana RM85.5 juta untuk Jasa serta RM8.5 juta untuk NGO politik, Penggerak Komuniti Negara.
Bagi BNBBC yang dipengerusikan Najib Razak yang mana keanggotaannya seramai 23 Ahli Parlimen BN, tuntutan mereka khusus berkaitan pengeluaran KWSP dan moratorium pinjaman bank.
Najib secara terbuka dalam perbahasannya menegaskan, tanpa syarat itu dipenuhi oleh kerajaan, BNBBC akan menolak Belanjawan 2021.
Kata beliau, jika kerajaan boleh mengisytiharkan PKPB berkali-kali, tiada sebab moratorium tidak boleh dilanjutkan dan pengeluaran wang KWSP dibenarkan.
Dalam erti kata lain, undi BN adalah bergantung kepada sama ada kerajaan sedia memenuhi tuntutan yang diminta itu atau sebaliknya.
Jika kerajaan tetap dengan pendirian seperti sekarang, BNBBC hampir pasti akan bersama blok pembangkang menolak belanjawan.
Apabila belanjawan ditolak, kerajaan PN pimpinan Muhyiddin Yassin dikira jatuh dengan sendirinya.
Ia juga menjadikan buat pertama kali dalam sejarah sebuah kerajaan dijatuhkan melalui penolakan terhadap belanjawan.
Meski demikian, sekiranya belanjawan ditolak, Muhyiddin masih ada tiga pilihan – meletak jawatan bersama kabinetnya, memohon pembubaran Parlimen bagi diadakan PRU atau mengisytiharkan darurat.
Ramai yang menjangka, dua pilihan pertama iaitu meletak jawatan dan membubarkan Parlimen bukan merupakan pertimbangan yang ada dalam pemikiran Muhyiddin ketika ini.
Muhyiddin dikatakan tidak mungkin meletak jawatan kerana ia tentu akan dibantah oleh dua orang kanannya dalam kerajaan, Azmin Ali dan Hamzah Zainudddin.
Meletak jawatan untuk memberi laluan pembentukan kerajaan baru bukan saja bererti masa depan Muhyiddin berakhir, tetapi juga merupakan penamat kepada karier politik dua orang kanannya itu.
Lebih-lebih lagi bagi Azmin, kehilangan kuasa adalah detik yang paling ditakutinya, terutama kemungkinan beliau akan didakwa berkaitan “video Haziq”.
Begitu juga dengan memohon pembubaran Parlimen, ia dikatakan bukan menjadi pilihan Muhyiddin kerana Yang Dipertuan Agong dipercayai tidak akan memberi perkenan terhadap perkara itu berikutan wabak Covid19 masih lagi di tahap membimbangkan sekarang ini.
Lagi pula, kalau pun pembubaran Parlimen diperkenankan, ia tetap memberi kesukaran kepada Bersatu untuk berlawan dalam pilihanraya semula nanti.
Ini kerana, walaupun Pas merupakan komponen PN, tetapi parti itu juga bermuafakat bersama UMNO dalam MN dan kiranya kedudukan Bersatu dilihat lemah serta tidak memungkinkan ke arah kemenangan, tidak mustahil Pas lebih memilih UMNO berbanding Bersatu.
Dengan yang demikian, pilihan yang paling mungkin diambil Muhyiddin kiranya belanjwan ditolak ialah mengisytiharkan darurat dengan beliau boleh terus kekal mengetuai kerajaan untuk suatu tempoh tertentu sebelum PRU15 diadakan.
Melalui tempoh tertentu yang ada itu nanti, Muhyiddin dipercayai akan menggunakan segala peluang tersebut untuk mengukuhkan kedudukan Bersatu dan mencari rakan yang benar-benar sanggup bersamanya untuk menghadapi PRU15.
Maka, apakah petang ini negara akan diisytiharkan darurat?
Apakah Agong akan memperkenankan darurat kali ini setelah baginda pernah menolaknya sebelum ini?
Sekali lagi, kebijaksanaan Agong amat-amat diharapkan oleh seluruh rakyat Malaysia.
(Shahbudindotcom 26/11/2020)

0

0

votes
Article Rating
Kongsikan artikel ini


MUHYIDDIN BELUM MENANG, ANWAR JUGA TIDAK KALAH, CUMA MAHATHIR KIAN TERSISIH

Ramai yang terlihat kecewa dengan keputusan PH menolak undi belah bahagi bagi pengundian peringkat dasar Belanjawan 2021 semalam sehingga menyebabkan ia diluluskan hanya berdasarkan kuatnya suara Ahli-Ahli Parlimen yang menyokong.
Sehubungan itu, tidak kurang yang menyalahkan Anwar Ibrahim atas kegagalan menolak belanjawan tersebut.
Mereka itu, sebahagian besarnya penyokong PH sendiri, dengan lantang menempelak dan mengecam Anwar sehingga menyeret kepada andaian bahawa Presiden PKR itu sudah tidak layak lagi untuk diangkat sebagai calon Perdana Menteri.
Hakikatnya, walaupun belanjawan telah diluluskan di peringkat dasar semalam, ini tidak bermakna Belanjawan 2021 telah lulus dan perjuangan blok pembangkang untuk menjatuhkan Muhyiddin Yassin sudah berakhir.
Kelulusan semalam hanyalah untuk bacaan kali kedua dan bermula Isnin nanti, akan bermula perbahasan yang diikuti pengundian di peringkat jawatankuasa atau kementerian, seterusnya akan dilakukan bacaan kali ketiga serta pengundian sekali lagi.
Selepas lulus semua pengundian itu, barulah dikira Belanjawan 2021 telah diluluskan untuk dibawa ke Dewan Negara bagi pengesahan, seterusnya boleh dibawa untuk perkenan Yang Dipertuan Agong.
Dalam erti kata lain, Muhyiddin belum lagi boleh diisytiharkan menang dalam perjuangaj belanjawan ini dan Anwar atau juga tidak kalah secara mutlak.
Perjuangan masih diteruskan dan laluan untuk belanjawan ini diluluskan masih lagi panjang, malah boleh dikata tetap berliku.
Walaupun penolakan jika dilakukan semalam, adalah baik untuk memberi gambaran bahawa Anwar dan PH tidak berkompromi dengan kedudukan kerajaan yang tiada keabsahan serta majoritinya diragui, tetapi persoalan penting harus difikirkan, apakah kemenangan boleh diperolehi memandangkan BN telah membuat ketetapan menyokong belanjawan di saat-saat akhir berikutan tuntutan pengeluaran KWSP akhirnya dipenuhi oleh kerajaan?
Sebelum ini, selain Tengku Razaleigh Hamzah yang dilaporkan hampir pasti berkecuali, beberapa Ahli Parlimen BN, khususnya Najib Razak dan yang lain-lain juga cenderung untuk menolak belanjawan kiranya tuntutan yang mereka minta tidak dipenuhi.
Malah, dalam perbahasan, Najib dan Anwar senada bahawa sokongan mereka terhadap belanjawan adalah mengambil kira sama ada kerajaan sedia memenuhi tuntutan berkaitan KWSP, moratorium wajib enam bulan lagi serta dana untuk propaganda Jasa dimansuhkan.
Makanya, oleh kerana tuntutan itu sedia dipenuhi kerajaan, Najib selaku Pengerusi BNBBC dan Zahid Hamidi atas kapasiti Pengerusi BN mengambil keputusan untuk menyokong belanjawan itu.
Apabila tuntutan itu dipenuhi, bererti bukan saja desakan Najib dan BN telah dipenuhi kerajaan, bahkan desakan Anwar juga turut didengari.
Bayangkan, apa jadi setelah tuntutan itu dipenuhi kerajaan, tetapi Anwar masih juga bersikap menolak belanjawan?
Sudah pasti, beliau akan dikecam dan dianggap tidak mengambil kira keperluan rakyat dan dinilai secara semberono menolak belanjawan.
Lebih-lebih lagi, berdasarkan BN sendiri menyokong belanjawan, penolakan Anwar dan PH jauh sekali untuk membuahkan kejayaan.
Dengan kalah di peringkat dasar lagi, ia akan lebih menyukarkan jika Anwar berhasrat untuk terus menolak belanjawan di peringkat jawatankuasa atau selepas bacaan kali ketiga nanti.
Tetapi, dengan membiarkan belanjawan diluluskan di peringkat dasar terlebih dahulu, Anwar dan PH boleh memfokuskan perjuangan mereka selepas ini untuk peringkat jawatankuasa atau kementerian serta membangkitkan isu-isu peruntukan tidak perlu atau yang tiada kaitan dengan Covid19, seterusnya memohon pengundian belah bahagi bagi tujuan tersebut.
Harus difahami, ada berpuluh-puluh perbahasan di peringkat jawatankuasa atau kementerian bermula Isnin ini dan jika kerajaan tidak mendengar semua bantahan yang disuarakan, kemungkinan ada yang gagal diluluskan lantaran tidak mustahil ada Ahli Parlimen BN turut tidak setuju dengan beberapa perkara dalam belanjawan di peringkat jawatankuasa.
Dalam posting di laman Facebooknya malam tadi, Najib juga menyatakan beliau masih menunggu butiran lanjut mengenai pengeluaran KWSP yang dibenarkan kerajaan dan membayangkan tidak teragak-agaknya untuk menolaknya di peringkat jawatankuasa jika kebenaran yang diberi kerajaan masih tidak memenuhi sebagaimana yang diminta.
Selain itu, strategi menolak pengundian di pertingkat dasar semalam juga bermakna Anwar tidak mendedahkan angka sebenar sokongan yang dimilikinya.
Menyembunyikan buat sementara perkara itu akan menjadikan Muhyiddin sentiasa dalam keadaan tidak menentu dan resah yang berpanjangan.
Ia turut menjadikan Muhyiddin sentiasa bergantung untuk sentiasa memenuhi tuntutan Najib dan BN bagi memastikan kerajaan pimpinannya tidak ditumbangkan.
Akhirnya, keadaan itu menjadikan UMNO dan BN terus menekan Muhyiddin sehinggalah PRU akan datang.
Dalam waktu yang sama, sementara Anwar sebelum ini telah mengadap Agong dengan membawa surat sokongan daripada Najib dan Zahid Hamidi, lulusnya belanjawan semalam tidak bermakna usaha mahu mengambil alih kerajaan sudah berakhir.
Perkara boleh terus berlaku bila-bila masa, sama ada ketika sidang Parlimen ini tengah berjalan atau selepasnya nanti.
Sekali lagi, ini juga menimbulkan keresahan dan jiwa kacau buat Muhyiddin.
Yang nyata, selain Muhyiddin belum menang dan Anwar juga belum kalah, hanya Tun Mahathir Mohamad yang jelas tersandung semalam kerana terbukti beliau semakin tiada sokongan, tersisih dan tidak relevan lagi untuk kembali sebagai Perdana Menteri buat kali ketiga.
Sebab itu, tidah hairan, selain Tun Mahathir, para pentaksub bekas Perdana Menteri itu juga jadi agak emosi dan melenting dengan strategi Anwar semalam.
Hakikatnya, Anwar bukan saja telah berjaya menjadikan Tun Mahathir termalu sendiri kerana sokongan terbukti amat kecil di belakangnya, ia juga menunjukkan Presiden PKR itu lebih ke depan dalam permainan strategi politik.
Kemarahan Tun Mahathir lewat petang semalam melalui tulisannya dengan menempak wakil rakyat pembangkang kerana menolak undi belah bahagi adalah bukti jiwanya sedang sengsara dan terluka.
Sementara Anwar kekal tidak melayan walau sepatah cecehan Tun Mahathir terhadapnya, tetapi dalam diam-diam beliau membuktikan kehebatannya.
(Shahbudindotcom 27/11/2020)

0

0

votes
Article Rating
Kongsikan artikel ini


PELUANG NYATA PENDIRIAN MASIH TERBUKA – ANWAR

Semalam Parlimen menyaksikan Rang Undang-Undang Perbekalan 2021 lulus di peringkat dasar, dan seterusnya akan memasuki perbahasan peringkat jawatankuasa bermula Isnin, 30 November ini sehingga undian terakhir pada 15 Disember kelak.
Semestinya rakyat Malaysia terutama dari kalangan yang cukup terkesan akibat kehilangan kerja atau pendapatan menerima baik pengumuman Menteri Kewangan tersebut beserta peruntukan tambahan bagi Sabah, golongan nelayan dan petani, petugas barisan hadapan COVID-19 dan para pekerja yang mengharapkan bantuan segera.
Walaupun rakan-rakan khususnya YB Lim Guan Eng dan YB Mohamad Sabu merasakan perlu dibuat undi belah bahagi pada waktu itu, saya telah membuat keputusan sebagai Ketua Pembangkang serta Pengerusi Pakatan Harapan untuk meminta ketua-ketua whip parti pembangkang tidak berbuat demikian.
Ini supaya Ahli-Ahli Parlimen dapat meneliti secara terperinci dan mendalam keseluruhan pengumuman Menteri Kewangan.
Ahli-Ahli Parlimen berhak mempersoal apakah peruntukan-peruntukan ini adalah tambahan kepada yang telah diumum atau terhasil dari pemotongan mana-mana Kementerian lain, apakah jumlah sebenar Belanjawan, serta kesan terhadap situasi kewangan negara, selain isu golongan yang masih mendambakan bantuan seperti pemandu teksi, pengusaha kantin dan ramai lagi.
Beberapa mekanisme termasuk berkenaan pengeluaran dana dari KWSP dan moratorium bank juga perlu diteliti.
Peluang masih wujud untuk menyatakan pendirian tegas termasuk melalui undian belah bahagi di peringkat jawatankuasa dalam minggu-minggu akan datang.
Perlu saya nyatakan di sini bahawa dalam sejarah perjalanan Parlimen Malaysia belum pernah suatu belanjawan dipinda dengan jumlah atau dengan cara seperti ini.
Ini adalah tanda kesediaan Perikatan Nasional melakukan apa sahaja untuk kekal berkuasa, termasuk melanggar duluan (precedent) Parlimen.
ANWAR IBRAHIM/KETUA PEMBANGKANG. 27 NOVEMBEr 2020.

0

0

votes
Article Rating
Kongsikan artikel ini


SEBAB2 MENGAPA BELANJAWAN TIDAK DITOLAK DI PERINGKAT DASAR

1) Ramai yang amat kecewa dan tertanya-tanya mengapa Ahli-ahli Parlimen Pakatan Harapan khususnya DAP dan PKR tidak bangun untuk meminta undi belah bahagi untuk menolak Belanjawan 2021 di Parlimen petang tadi.
2) Yang pertamanya, adakah Belanjawan 2021 telah diluluskan di Parlimen hari ini? Jawapannya, TIDAK! Hari ini, Rang Undang-undang Perbekalan 2021 hanya lulus peringkat bacaan kedua atau di peringkat dasar. Selepas hari ini, perbahasan akan masuk peringkat Jawatankuasa mulai hari Isnin depan. Maksudnya, perbelanjaan untuk setiap Kementerian perlu dibahaskan secara terperinci dan diluluskan. Mulai Isnin depan, setiap hari ada peluang untuk undi belah bahagi dipanggil oleh sekurang-kurangnya 15 Ahli Parlimen.
3) Mengapa kita tidak undi belah bahagi hari ini? Sebabnya ialah kita tidak menolak keseluruhan Belanjawan tersebut. Ada perkara yang kita boleh bersetuju dan sokong seperti pembayaran gaji untuk kakitangan awam, elaun khas untuk frontliners, bantuan tunai kepada rakyat, subsidi gaji untuk majikan, peruntukan untuk pengangkutan seperti MY30 dan lain-lain peruntukan yang memberi manfaat terus kepada rakyat.
4) Namun, banyak juga peruntukan yang kita tolak seperti peruntukan RM85 juta untuk JASA, pemotongan peruntukan untuk pelbagai jenis aliran sekolah dan isu-isu lain yang dibangkitkan oleh Ahli-ahli Parlimen pembangkang.
5) Maka, kita akan membantah dan menolak peruntukan yang kita tidak setuju di peringkat jawatankuasa Kementerian masing-masing. Contohnya, kita akan minta undi belah bahagi untuk tolak belanjawan Kementerian Komunikasi dan Multimedia kerana JASA merupakan agensi di bawah kementerian tersebut.
6) Bayangkan, kalau semua Ahli Parlimen pembangkang bangun memohon undi belah bahagi dan menolak pada petang tadi. Apakah serangan pula daripada pihak Perikatan Nasional pada malam ini? Mereka akan tuduh Pakatan Harapan ingkar kepada nasihat Yang Di-Pertuan Agong, tidak mahu gaji kakitangan awam dibayar, tidak menyokong bantuan kepada golongan B40, menyekat elaun hidup untuk petani dan nelayan. Mereka akan memainkan sentimen rakyat dengan pelbagai tuduhan tersebut.
7) Sebagai Ketua Parlimen untuk blok Ahli Parlimen DAP, saya mengambil tanggungjawab sepenuhnya terhadap keputusan saya untuk memberikan arahan kepada Ahli-ahli Parlimen DAP untuk tidak bangun meminta undi belah bahagi selepas mendapat mesej daripada pihak Ketua Pembangkang.
8) Saya faham ramai ahli dan penyokong DAP merasa amat kecewa terhadap keputusan ini dan mengecam tindakan kita. Saya memohon maaf secara terbuka sekiranya saudara dan saudari merasakan keputusan ini adalah satu keputusan yang salah.
9) Saya hanya boleh menjanjikan bahawa semua Ahli Parlimen DAP akan pastikan bahawa mulai Isnin depan…….”The fight will go on”
Salam Ikhlas,
Loke Siew Fook
Ketua Parlimen DAP
26 November 2020

0

0

votes
Article Rating
Kongsikan artikel ini


AMANAH KUKUH BERSAMA PH

1. Parti Amanah Negara (AMANAH) menyedari wujudnya kekeliruan di kalangan masyarakat umum dan juga ahli-ahlinya berhubung dengan apa yang telah berlaku di Dewan Rakyat semasa pengundian Belanjawan di peringkat dasar dijalankan. Kelihatan seolah-olah ada perbezaan dan perbalahan di antara pimpinan AMANAH apabila sebahagian duduk dan sebahagian yang lain bangun meminta undi belah bahagi dilakukan.
2. Keadaan yang mengelirukan terhasil apabila keputusan berubah di saat terakhir tanpa perbincangan dan penjelasan kepada semua Ahli Parlimen PH. Ini menyebabkan sebahagian Ahli Parlimen AMANAH terus berpegang kepada keputusan asal, yang dianggap keputusan yang rasmi memandangkan ianya telah dibahas dan diputuskan bersama dalam mesyuarat Majlis Presiden. Pada masa yang sama sebahagian yang lain berpegang kepada keputusan baharu seperti yang dicadangkan oleh Pengerusi Pakatan Harapan (PH).
3. Sebahagian pimpinan, seramai 5 orang termasuk Presiden dan Timbalan Presiden, berpegang kepada keputusan baharu kerana ingin menjamin keutuhan dan kesatuan PH. Pimpinan Nasional AMANAH sentiasa menegaskan bahawa keutuhan dan kesatuan Pakatan Harapan adalah sesuatu yang amat penting untuk diusaha dan dipertahankan setiap pemimpin. Oleh itu, keputusan untuk menjamin keutuhan dan kesatuan Pakatan Harapan dengan akur kepada keputusan Pengerusi PH pada hari tersebut adalah selari dengan kehendak parti.
4. Pada masa yang sama, sebahagian pimpinan lain, ia itu seramai 6 Ahli Parlimen, yang bangun meminta belah bahagi juga turut berusaha memenuhi kehendak parti AMANAH dan keputusan Majlis Presiden PH. Sepertimana yang diketahui, pengundian ke atas belanjawan begitu ditunggu-tunggukan seluruh rakyat dan AMANAH telah berjanji untuk melakukannya sehingga ke tahap belah bahagi. Oleh itu tindakan sebahagian pimpinan ini turut dilihat betul juga dan selari dengan aspirasi pimpinan dan ahli AMANAH.
5. Pada hakikatnya semua pimpinan AMANAH menolak belanjawan yang telah dibentangkan. Perbezaannya adalah samada melakukan belah-bahagi atau tidak. Dan perbezaan ini hanya timbul pada saat terakhir hasil cadangan Pengerusi PH.
6. Oleh itu boleh dirumuskan bahawa tidak wujud perbezaan atau perpecahan di kalangan pimpinan AMANAH. Situasi yang mencabar ini boleh digambarkan melalui pepatah Melayu “ditelan mati emak, diluah mati bapa” telah menghasilkan tindakan berbeza yang pada hakikatnya kedua-duanya betul. Kita tidak berpeluang untuk berbincang dan berbahas untuk menentukan mana satu di antara dua pilihan betul ini adalah yang lebih betul. Namun kita yakin kedua-dua kumpulan telah bertindak mengikut pertimbang mereka masing-masing dengan mengharapkan yang terbaik bagi AMANAH dan PH.
7. AMANAH memahami ramai kecewa dengan apa yang telah berlaku. Namun kekecewaan ini akan menjadi lebih parah sekiranya ianya menggugat kesatuan dan perpaduan dalam AMANAH serta antara AMANAH dan PH. Ianya sewajarnya dijadikan sebagai pengajaran untuk kita terus maju ke hadapan, bersama dalam keadaan yang bertambah kukuh.
8. Marilah kita sama-sama memohon kepada Allah agar segala keputusan yang telah dan bakal dibuat mendapat bimbingan Nya dan akan menambahbaik parti sambil mengukuhkan lagi kedudukan PH. Marilah kita merapatkan saff dan membaharui iltizam untuk membawa kemenangan dan kebaikan bagi AMANAH dan PH.
Apa yang berlaku pada 26hb November tidak menjejaskan langsung komitmen kami untuk menolak kerajaan PN bawah TSMY yang tetap dianggap sebagai kerajaan pintu belakang yang tidak memiliki mandat sah dari rakyat.
KHALID ABD SAMAD
Pengarah Komunikasi Amanah
Pada 28 November 2020.

0

0

votes
Article Rating
Kongsikan artikel ini